Yewu a Ɛhe na Yɛkɔ? Obi Wu a Ɔkɔtena Baabi?\nKENKAN WƆ Abbey Abui Acholi Alur American Sign Language Amharic Angolan Sign Language Arabic Argentinean Sign Language Armenian Ateso Attié Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Betsimisaraka (Southern) Bislama Bolivian Sign Language Boulou Bété Cambodian Chavacano Chichewa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Douala Dusun Efik English Estonian Ewe Fante Fijian Fon French Ga Guadeloupean Creole Guarani Guarani (Bolivia) Gun Guéré Haitian Creole Hausa Herero Hindi Hunsrik Iban Ibinda Igbo Indian Sign Language Irish Javanese Jula Kabuverdianu Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kirundi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lunda Luo Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndonga Ngangela Nias Nigerian Pidgin Nyungwe Nzema Okpe Oromo Otetela Ponapean Portuguese Portuguese (Portugal) Quechua (Ayacucho) Quichua (Imbabura) Quichua (Santiago del Estero) Romanian Romany (Eastern Slovakia) Romany (Macedonia) Romany (Macedonia) Cyrillic Romany (Serbia) Romany (Southern Greece) Runyankore Russian Rutoro Réunion Creole Samoan Sango Sena Sepedi Seychelles Creole Sidama Silozi Sinhala Spanish Sranantongo Sunda Swahili Swati Tahitian Tajiki Talian Tamil Tandroy Thai Thai Sign Language Tigrinya Tiv Tongan Tshwa Turkish Twi Ukrainian Umbundu Urdu Urhobo Uruund Vezo Vietnamese Wallisian Wolaita Yacouba Zande Zulu\n1-3. Obi wu a, nsɛm bɛn na nkurɔfo taa bisa, na nkyerɛkyerɛmu bɛn na ɔsom ahorow de ma?\nBIBLE ka sɛ ebedu bere bi na “owu nni hɔ bio.” (Adiyisɛm 21:4) Yeduu Ti 5 no, yehui sɛ agyede no betumi ama yɛanya daa nkwa. Nanso wu ara na nnipa rewu. (Ɔsɛnkafo 9:5) Wei nti obi wu a yɛtaa bisa sɛ, ‘Yewu a ɛhe na yɛkɔ?’\n2 Sɛ yɛn ho nnipa bi wu a, ɛde adwennwene bɛto yɛn so ma yebisa sɛ: ‘Ɛhe na ɔkɔ? Ohu nea ɛrekɔ so? Obetumi aboa yɛn anaa? Yebehu no bio?’\n3 Ɔsom biara ne nea ɛka wɔ asɛm yi ho. Ebinom se woyɛ papa a, wobɛkɔ ɔsoro, na woyɛ bɔne a wobɛkɔ hell anaa Ɔbonsam gya mu. Ebi nso gye di sɛ obi wu a, ɔdan honhom kɔ nananom a wɔawu nkyɛn. Afoforo nso kyerɛ sɛ, sɛ obi wu na wobu no atɛn a, obetumi aba ama wɔawo no bio sɛ nipa foforo anaa aboa mpo.\n4. Yɛhwɛ nea ɔsom ahorow ka fa owu ho no a, adwene bɛn na ɛwɔ akyi?\n4 Wohwɛ a wobɛka sɛ ɛsono nea ɔsom biara ka wɔ owu ho. Nanso yɛreka paa a, asɛm a wɔreka nyinaa yɛ baako. Ɛne sɛ onipa wu a, biribi te ne mu a ɛno de enwu. Nanso yemmisa sɛ asɛm yi yɛ nokware?\n5, 6. Yewu a ɛhe na yɛkɔ?\n5 Yehowa deɛ, onim tebea a onipa wu a ɔkɔ mu. Ose onipa wu a na wawu; ɔnkɔ baabiara. Yɛka sɛ obi awu a, nea ɛkyerɛ ara ne sɛ onni nkwa mu bio. Enti owufo nte biribiara nka, na ɔnkae hwee na kampɛsɛ wakɔtena baabi. * Sɛ yewu a, yenhu ade, yɛnte asɛm, na yentumi nnwen bio.\n6 Ɔhene Solomon kyerɛwee sɛ: “Awufo de, wonnim biribiara.” Nea wawu ntumi nnɔ obi anaa ɔntan no, na “adwuma ne adwene ne nimdeɛ ne nyansa biara nni Adamoa mu.” (Kenkan Ɔsɛnkafo 9:5, 6, 10.) Afei nso, Dwom 146:4 ka sɛ obi wu a, “ne nsusuwii” nyinaa yera.\nYehowa bɔɔ yɛn sɛ yɛntena asase so daa\n7. Dɛn na Yesu ka faa owu ho?\n7 Bere a Yesu adamfo Lasaro wui no, Yesu ka kyerɛɛ n’asuafo no sɛ: “Yɛn adamfo Lasaro ada.” Ka a Yesu kae sɛ Lasaro ada no nkyerɛ sɛ ɔregye n’ahome kɛkɛ. Efisɛ ɔsan kae sɛ: “Lasaro awu.” (Yohane 11:11-14) Enti ɔde owu totoo nna ho. Bio Yesu anka sɛ Lasaro wɔ soro anaa ɔkɔ ne nananom a wɔawuwu nkyɛn. Wanka nso sɛ Lasaro rehu amane wɔ Ɔbonsam gya bi mu, anaa ɔreba ama yɛawo no bio sɛ onipa anaa aboa. Ɛte sɛ nea na Lasaro ada hatee. Bible no fã foforo nso de owu toto obi a wada hatee ho. Obi te sɛ Stefano sei, bere a wokum no no, Bible ka sɛ “ɔdae wɔ owu mu.” (Asomafo Nnwuma 7:60) Ɔsomafo Paulo nso kyerɛwee sɛ Kristofo bi “adeda wɔ owu mu.”—1 Korintofo 15:6.\n8. Dɛn na ɛma yehu sɛ na Onyankopɔn mpɛ sɛ yewu?\n8 Onyankopɔn bɔɔ Adam ne Hawa sɛ wɔntena ase nkosi bere bi na akyiri yi wonwu anaa? Dabi! Yehowa bɔɔ wɔn sɛ nnipa a wɔwɔ ahoɔden, na na wɔbɛtena ase daa ama wɔn ani agye. Afei Yehowa de daa nkwa hyɛɛ wɔn komam, enti nnipa mpɛ sɛ wowu. (Ɔsɛnkafo 3:11) Hena na ɔwo mma a, ɔpɛ sɛ ne mma no nyin bɔ nkwakoraa ne mmerewa na wowu? Ɔwofo biara nni hɔ a n’ani begye ho saa. Yehowa nso mpɛ sɛ biribi saa to yɛn. Sɛ Onyankopɔn pɛ sɛ yɛtena ase daa a, ɛnde adɛn nti na yewu?\nADƐN NTI NA YEWU?\n9. Mmara a Yehowa de maa Adam ne Hawa no, adɛn nti na yebetumi aka sɛ na ɛmmoro wɔn so?\n9 Yehowa ka kyerɛɛ Adam wɔ Eden turom hɔ sɛ: “Turom ha nnua nyinaa, di bi. Na papa ne bɔne ho nimdeɛ dua no de, nni bi, efisɛ da a wubedi bi no, owu na wubewu.” (Genesis 2:9, 16, 17) Ná mmara no mu da hɔ na na ɛnyɛ den. Afei nso, Yehowa ne obi a ɛsɛ sɛ ɔkyerɛ Adam ne Hawa papa ne bɔne. Sɛ wodi Yehowa mmara so a, ɛbɛkyerɛ sɛ wobu no na wogye tom sɛ ɔno na ɔfata sɛ odi wɔn so. Bio nso ɛbɛkyerɛ sɛ wɔn ani sɔ nea Yehowa ayɛ ama wɔn nyinaa.\n10, 11. (a) Ɔkwan bɛn na Satan faa so nyaa Adam ne Hawa? (b) Adɛn nti na yebetumi aka sɛ nea Adam ne Hawa yɛe no yɛ anidaho bɔne?\n10 Nea ɛyɛ yaw ne sɛ, Adam ne Hawa antie Yehowa. Satan bisaa Hawa sɛ: “Ɛyɛ ampa sɛ Onyankopɔn kae sɛ munnni turo yi mu dua biara so aba?” Hawa yii ano sɛ: “Yetumi di turo yi mu nnua so aba. Na mmom dua a esi turo no mfinimfini no aba de, Onyankopɔn aka sɛ, ‘Munnni bi, na mommfa mo nsa nnka na moanwu.’”—Genesis 3:1-3.\n11 Satan nso ka kyerɛɛ Hawa sɛ: “Ɛnyɛ owu na mubewu. Na Onyankopɔn nim sɛ da a mubedi bi no mo ani bebue na moayɛ sɛ Onyankopɔn ahu papa ne bɔne.” (Genesis 3:4-6) Ná Satan pɛ sɛ Hawa nya adwene sɛ ɛnsɛ sɛ ɔtena hɔ ma obi kyerɛ no nea eye ne nea enye, na mmom ɔno ara betumi ayɛ nea ɔpɛ. Afei nso Satan dii atoro kyerɛɛ Hawa; wamma wanhu nea ebefi asoɔden no mu aba. Satan ka kyerɛɛ Hawa sɛ ɔrenwu, enti Hawa dii aduaba no bi, na akyiri yi ɔmaa ne kunu bi dii. Ná Adam ne Hawa nim paa sɛ Yehowa aka sɛ ɛnsɛ sɛ wodi aduaba no. Enti di a wodii no kyerɛ sɛ wɔboapa buu wɔn ani guu Yehowa mmara no so. Wei ma yehu sɛ na wommu wɔn soro Agya a ɔdɔ wɔn no. Nea wɔyɛe no yɛ anidaho bɔne.\n12. Adɛn nti na yebetumi aka sɛ Adam ne Hawa hyɛɛ Yehowa awerɛhow paa?\n12 Nea yɛn nana Adam ne Hawa yɛe no, na obu nnim koraa. Hwɛ sɛnea ɛbɛhyɛ Ɔbɔadeɛ no awerɛhow! Sɛ wo na woatete wo babarima ne wo babea kama na wɔtew atua kɔbɔ bra bɔne a, anka wobɛte nka sɛn? Anka ɛrenyɛ wo yaw anaa?\nAdam fi dɔte mu, na dɔte mu na ɔsan kɔe\n13. Bere a Yehowa ka kyerɛɛ Adam sɛ “dɔte mu na wobɛsan akɔ” no, na ɔrepɛ akyerɛ sɛn?\n13 Asoɔden a Adam ne Hawa yɛe nti, wɔhweree anidaso a wɔwɔ sɛ wɔbɛtena ase daa no. Yehowa ka kyerɛɛ Adam sɛ: “Woyɛ dɔte na dɔte mu na wobɛsan akɔ.” (Kenkan Genesis 3:19.) Wei kyerɛ sɛ Adam bɛsan ayɛ dɔte sɛnea onnya mmaa wiase no na ɔte no. (Genesis 2:7) Adam yɛɛ bɔne no, owui, wankɔ baabiara.\n14. Adɛn nti na yewu?\n14 Sɛ Adam ne Hawa tiee Onyankopɔn a, anka wɔda so te ase. Nanso wɔantie no; wɔyɛɛ bɔne na wowui. Bɔne ayɛ sɛ yare kɛse bi a yɛn nana Adam ne Hawa de asan yɛn. Wɔde bɔne awo yɛn nyinaa, enti na yewu. (Romafo 5:12) Nanso Onyankopɔn ammɔ nnipa sɛ wonwu; Bible frɛ owu mpo sɛ “ɔtamfo.”—1 Korintofo 15:26.\nNOKWARE NO MA YƐDE YƐN HO\n15. Sɛ yehu nokwasɛm a ɛfa owu ho a, ɛboa yɛn sɛn?\n15 Nokwasɛm a ɛfa owu ho no ma yɛde yɛn ho fi atosɛm ho. Bible kyerɛ yɛn sɛ awufo nte yaw na wonni awerɛhow. Yɛrentumi ne wɔn nkasa, na wɔn nso ntumi ne yɛn nkasa. Yɛrentumi mmoa awufo na wɔn nso ntumi mmoa yɛn. Wɔrentumi nyɛ yɛn bɔne, enti ɛnsɛ sɛ yesuro wɔn. Ne nyinaa akyi no, asɔre pii ka sɛ obi wu a, ɔkɔtena baabi, na yebetumi atua sika ama asɔfo anaa nyame nipa bi ama wabɔ mpae ama no. Nanso sɛ yenim nea Bible ka fa owu ho a, obiara ntumi mfa saa nsɛm no nnaadaa yɛn.\n16. Awufo ho atosɛm bɛn na asɔre pii kyerɛkyerɛ?\n16 Satan pɛ sɛ ɔde atoro som daadaa yɛn ma yenya adwene sɛ awufo da so te ase. Enti asɔre pii kyerɛkyerɛ sɛ yewu a, biribi te yɛn mu a efi kɔtena baabi foforo. Wo nso ɛ? Saa na w’asɔre kyerɛkyerɛ, anaa nea Bible aka na wɔkyerɛkyerɛ? Satan de atosɛm na ɛtwe nkurɔfo fi Yehowa ho.\n17. Adɛn nti na ɛyɛ asefem sɛ nkurɔfo bɛka sɛ Yehowa bɛhyew nnipa wɔ Ɔbonsam gya mu?\n17 Nyamesomfo pii wɔ hɔ a wɔn nkyerɛkyerɛ yɛ asefem. Ebinom ka sɛ wɔde abɔnefo begu Ɔbonsam gya mu ahyew wɔn daa. Saa asɛm no yɛ atosɛm a egu Yehowa anim ase. Ɔremma nnipa nhu amane saa da! (Kenkan 1 Yohane 4:8.) Wuhu sɛ obi de abofra bi nsa ahyɛ gya mu sɛ ɔde retwe n’aso a, wobɛte nka sɛn? Nea wobɛka ara ne sɛ ne tirim yɛ den, na w’ani rennye ho mpo sɛ wobɛbɛn no. Saa pɛpɛɛpɛ na Satan pɛ sɛ yehu Yehowa.\n18. Adɛn nti na ɛnsɛ sɛ yesuro awufo?\n18 Nyamesomfo bi ka sɛ onipa wu a, ɔdan honhom. Wɔkyerɛkyerɛ sɛ ɛsɛ sɛ yedi awufo ni na yesuro wɔn efisɛ wɔyɛ ahonhom; wobetumi abɛyɛ yɛn nnamfo paa anaa atamfo a wɔn ho yɛ hu. Nnipa pii gye atosɛm yi di. Ɛno nti wosuro awufo, na wɔsom wɔn sen sɛ wɔbɛsom Yehowa. Nanso kae hu sɛ obi wu a, na wawu; ɔnte hwee. Enti ɛnsɛ sɛ yesuro awufo. Yehowa na ɔbɔɔ yɛn. Afei nso ɔno ne nokware Nyankopɔn, na ɔno nko ara na ɛsɛ sɛ yɛsom no.—Adiyisɛm 4:11.\n19. Sɛ yehu nea Bible ka fa owu ho a, ɛboa yɛn sɛn?\n19 Nea Bible ka fa owu ho a yebehu no ma yɛde yɛn ho fi atoro nkyerɛkyerɛ ho. Afei nso Yehowa ahyɛ bɔ sɛ ɔbɛma yɛanya nkwa ne anigye daakye. Enti sɛ yehu nokwasɛm a ɛfa owu ho a, ɛma yɛte saa bɔhyɛ no ase.\n20. Dɛn na ti a edi hɔ no bɛka ho asɛm?\n20 Bere bi Onyankopɔn somfo Hiob bisae sɛ: “Sɛ ɔbarima wu a, ɔbɛtena ase bio?” (Hiob 14:14) Enti ɛyɛ ampa sɛ onipa wu a, obetumi atena ase bio? Nea Onyankopɔn aka wɔ Bible mu no ka koma paa. Ɛno na yɛbɛka ho asɛm wɔ ti a edi hɔ no mu.\n^ nky. 5 Ebinom gye di sɛ obi wu a, ɔkra anaa honhom bi wɔ ne mu a enwu. Sɛ wopɛ wei ho nsɛm pii a, hwɛ Nsɛm Bi Mu Nkyerɛkyerɛmu 17 ne 18.\nNOKWASƐM 1: ONIPA WU A NA WAWU; ƆNKƆ BAABIARA\n“Awufo de, wonnim biribiara.”—Ɔsɛnkafo 9:5\nDwom 146:3, 4; Ɔsɛnkafo 9:6, 10\nSɛ yewu a, yenhu ade, yɛnte asɛm, na yentumi nnwen bio.\nYesu de owu totoo nna ho.\nNOKWASƐM 2: ƐNYƐ YEHOWA PƐ NE SƐ NNIPA BEWU\n“Papa ne bɔne ho nimdeɛ dua no de, nni bi, efisɛ da a wubedi bi no, owu na wubewu.”—Genesis 2:17\nSatan dii atoro kyerɛɛ Hawa; wamma wanhu nea ebefi asoɔden no mu aba. Adam ne Hawa antie Yehowa, enti wɔyɛɛ bɔne na wowui.\nAdam wui no, na onni baabiara bio.\nBɔne ayɛ sɛ yare kɛse bi a yɛn nana Adam ne Hawa de asan yɛn. Wɔde bɔne awo yɛn nyinaa, enti na yewu.\n1 Korintofo 15:26\nBible frɛ owu ɔtamfo.\nNOKWASƐM 3: NOKWASƐM A ƐFA OWU HO NO MA YƐDE YƐN HO\n“Sɛ ɔbarima wu a, ɔbɛtena ase bio? . . . Mɛtwɛn akosi sɛ me home bɛba.”—Hiob 14:14\nSɛ yehu nokwasɛm a ɛfa owu ho a, atosɛm bɛn na yɛde yɛn ho fi ho?\nEbinom ka sɛ wɔde abɔnefo begu Ɔbonsam gya mu ahyew wɔn daa. Saa nkyerɛkyerɛ no gu Yehowa anim ase. Ɔremma nnipa nhu amane saa da.\nNnipa pii suro awufo, na wɔsom wɔn sen sɛ wɔbɛsom Yehowa. Afei nso, ɔno ne nokware Nyankopɔn, na ɔno nko ara na ɛsɛ sɛ yɛsom no.\nNneɛma nnan a ɛbɛtumi aboa wo ma woayi wɔn nsɛmmisa ano na sɛ wɔn dɔfoɔ bi wu a, wɔatumi agyina ano.


Miriam ne Aaron sɔre tiaa Mose (1-3)\nMose dwo sen onipa biara (3)\nYehowa gyinaa Mose akyi (4-8)\nKwata yɛɛ Miriam (9-16)\n12 Mose waree Kusni bea,+ na Kusni bea no nti, Miriam ne Aaron fii ase kasa tiaa Mose. 2 Wɔkae sɛ: “Adɛn, Mose nko ara na Yehowa nam no so kasa? Yɛn de, ɔmfa yɛn so nkasa bi anaa?”+ Ne nyinaa, na Yehowa retie.+ 3 Ná Mose yɛ ɔbarima a odwo sen nnipa a wɔwɔ asaase so nyinaa.*+ 4 Prɛko pɛ na Yehowa ka kyerɛɛ Mose ne Aaron ne Miriam sɛ: “Mumpue, mo baasa nyinaa, monkɔ ahyiae ntamadan no ho.” Enti wɔn baasa pue kɔe. 5 Na Yehowa faa omununkum dum no mu sian begyinaa ntamadan no ano,+ na ɔfrɛɛ Aaron ne Miriam. Na wɔn baanu kɔe. 6 Ɛnna ɔkae sɛ: “Mepa mo kyɛw, muntie me. Sɛ Yehowa diyifo bi wɔ mo mu a, anisoadehu mu na meyi me ho adi akyerɛ no,+ na ɔdae mu na mɛkasa akyerɛ no.+ 7 Nanso ɛnyɛ saa na meyɛ m’akoa Mose! Mede me fi nyinaa ahyɛ ne nsa.*+ 8 Me ne no kasa anim ne anim*+ ma ɔte biribiara ase; menkasa nkyerɛ no akasabebu mu.* Na Yehowa yi ne ho adi kyerɛ no. Enti adɛn na moansuro sɛ mobɛkasa atia m’akoa Mose?” 9 Enti Yehowa bo fuw wɔn denneennen, na ogyaw wɔn hɔ kɔe. 10 Afei omununkum no fii ntamadan no so, na hwɛ! Miriam na kwata ayɛ no fitaa sɛ sukyerɛmma yi.+ Ɛnna Aaron twaa n’ani hwɛɛ Miriam, na ohui sɛ kwata ayɛ no.+ 11 Ɛhɔ ara na Aaron ka kyerɛɛ Mose sɛ: “Me wura, mepa wo kyɛw! Mma wɔmfa bɔne yi ho asotwe mma yɛn so. Yɛadi nkwaseasɛm! 12 Mepa wo kyɛw, mma ɔnnkɔ so nnyɛ sɛ obi a ofi ne maame yafunu mu bae no na wawu ama ne fã asɛe!” 13 Ɛnna Mose fii ase su frɛɛ Yehowa sɛ: “O Onyankopɔn, mepa wo kyɛw, sa no yare! Mepa wo kyɛw!”+ 14 Ɛnna Yehowa ka kyerɛɛ Mose sɛ: “Sɛ ne papa na ɔtew ntasu guu n’anim a, anka n’anim rengu ase nnanson anaa? Ma wonyi no mfi asoɛe hɔ nkɔ asoɛe no akyi+ nnanson, na ɛno akyi no, mubetumi ama wɔasan de no aba hɔ.” 15 Enti woyii Miriam kɔɔ asoɛe no akyi nnanson,+ na nkurɔfo no antu amfi asoɛe hɔ kosii sɛ wɔde Miriam san baa hɔ. 16 Ɛno akyi no, ɔman no tu fii Haserot,+ na wofii ase kyekyee wɔn asoɛe wɔ Paran sare so.+\n^ Anaa “ɔbrɛ ne ho ase paa sen onipa biara wɔ asaase so.”\n^ Nt., “Me fi nyinaa, wakyerɛ sɛ ɔyɛ ɔnokwafo.”\n^ Nt., “ano ne ano.”\n^ Anaa “mento aborɔme nkyerɛ no.”


Exodus 28 | Intanɛt so Bible | Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Latvian Lingala Lithuanian Luganda Luo Luvale Macedonian Madagascar Sign Language Malagasy Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xavante Xhosa Yoruba Zambian Sign Language Zimbabwe Sign Language Zulu\nHwɛ 2021 de a yɛasesa mu ayɛ no foforo no\nGenesis Exodus Leviticus Numeri Deuteronomium Yosua Atemmufo Rut 1 Samuel 2 Samuel 1 Ahene 2 Ahene 1 Beresosɛm 2 Beresosɛm Esra Nehemia Ester Hiob Dwom Mmebusɛm Ɔsɛnkafo Solomon Dwom Yesaia Yeremia Kwadwom Hesekiel Daniel Hosea Yoel Amos Obadia Yona Mika Nahum Habakuk Sefania Hagai Sakaria Malaki Mateo Marko Luka Yohane Asomafo Nnwuma Romafo 1 Korintofo 2 Korintofo Galatifo Efesofo Filipifo Kolosefo 1 Tesalonikafo 2 Tesalonikafo 1 Timoteo 2 Timoteo Tito Filemon Hebrifo Yakobo 1 Petro 2 Petro 1 Yohane 2 Yohane 3 Yohane Yuda Adiyisɛm\n28 “Afei frɛ wo nua Aaron ne ne mma fi Israelfo mu bra na wɔnsom sɛ asɔfo wɔ m’anim;+ Aaron+ ne ne mma Nadab, Abihu,+ Eleasar, ne Itamar.+ 2 Pam ntade kronkron ma wo nua Aaron na ɛnhyɛ no anuonyam na ne ho nyɛ fɛ.+ 3 Wo ne anyansafo a mede nyansa honhom+ ahyɛ wɔn koma mã nyinaa nkasa. Ma wɔmpam ntade mma Aaron na ne ho ntew na watumi asom sɛ ɔsɔfo wɔ m’anim.+ 4 “Ntade yi na wɔmpam: nkatabo,+ nguguso,+ nsasin,+ atade tenten a wɔanwene no adamadam, abotiten+ ne abomu.+ Ma wɔnyɛ ntade kronkron mma wo nua Aaron ne ne mma na wɔasom sɛ asɔfo wɔ m’anim. 5 Ma wɔmfa sika kɔkɔɔ, ahama bruu, tankɔkɔɔ, koogyan ne nwera nyɛ. 6 “Wɔmfa sika, ahama bruu, tankɔkɔɔ, koogyan ne nwera nnwene nguguso+ no. 7 Wɔmfa ade ntoto ne mmati abien no so na wɔnka nsi anim.+ 8 Ɛsɛ sɛ wɔde sika, ahama bruu, tankɔkɔɔ, koogyan ne nwera a wɔanwene no ara bi yɛ abɔso+ a wɔde bɛkyekyere. 9 “Afei fa soham+ abo abien na kurukyerɛw+ Israel mma no din+ wɔ so. 10 Kyerɛw din asia wɔ ɔbo biako so, na kyerɛw asia a aka no nso din wɔ ɔbo biako so, fi ɔpanyin so kosi akumaa so.+ 11 Kurukyerɛw Israel mma din no wɔ abo abien no so+ sɛnea wɔkyerɛw nsɔano so. Fa sika kɔkɔɔ fofa ano.+ 12 Fa abo abien no sisi atade no mmati so na ɛnyɛ nkae abo mma Israel mma.+ Na Aaron mfa wɔn din a ɛwɔ ne mmati abien so no mmra Yehowa anim sɛ nkaede. 13 Fa sika fofa ano, 14 na fa sika amapa+ yɛ ntweaban abien. Nwene no sɛ ahama na fa ntweaban no suso mfofaano no mu.+ 15 “Afei nwene atemmu nkatabo+ te sɛ nguguso no. Fa sika kɔkɔɔ, ahama bruu, tankɔkɔɔ, koogyan ne nwera yɛ.+ 16 Sɛ wɔka to so a, ɛnyɛ ahinanan; ne ntwemu nyɛ nsateakwaa akron,* na ne tɛtrɛtɛ nso nyɛ nsateakwaa akron.+ 17 Na fa abohene tetare mu. Yɛ no nsãso anan.+ Nsãso a edi kan ne aboɔdenbo kɔkɔɔ+ ne akraatebo+ ne ahabammonobo.+ 18 Nsãso a ɛto so abien ne nsrammabo+ ne hoabo+ ne ahwehwɛbo.+ 19 Nsãso a ɛto so abiɛsa ne lesembo ne mfrafraebo+ ne beredumbo.+ 20 Nsãso a ɛto so anan ne sikaberebo+ ne sohambo+ ne yasepebo. Fa sika kɔkɔɔ toto anoano.+ 21 Kurukyerɛw Israel mma dumien no din+ wɔ abo no so. Kyerɛw no sɛnea wɔkyerɛw nsɔano so, na ebiara nnyina hɔ mma Israel mmusua dumien+ no mu biako. 22 “Fa sika amapa nwene ntweaban wɔ nkatabo no so sɛ ahama.+ 23 Na fa sika yɛ nkawa abien wɔ nkatabo no so,+ na fa nkawa abien no hyehyɛ nkatabo no ntwea abien no so. 24 Afei fa nhama abien a wode sika ayɛ no hyehyɛ nkawa abien no mu wɔ nkatabo no ntwea so.+ 25 Na fa nhama abien ano a aka no hyehyɛ ade a wɔde atoto nguguso no mmati abien no so no mu wɔ atade no anim.+ 26 Fa sika kɔkɔɔ yɛ nkawa abien fa hyehyɛ nkatabo no ntwea ase ma ɛnkyerɛ asɔfotade a ɛhyɛ ase+ no. 27 Afei fa sika kɔkɔɔ yɛ nkawa abien fa hyehyɛ ade abien a ɛda nguguso no mmati so no ase wɔ atade no anim wɔ ɛrekɔ ne ntoae so, abɔso no so.+ 28 Wɔmfa ahama bruu nhyehyɛ nkawa no mu nkyekyere nkatabo no mmɔ nguguso no mu wɔ abɔso no so, na nkatabo no amfi nguguso no so.+ 29 “Na Aaron mfa Israel mma din a ɛwɔ atemmu nkatabo so no mmɔ ne koko so mmra Kronkronbea hɔ sɛ nkaede wɔ Yehowa anim daa. 30 Afei fa Urim+ ne Tumim* hyɛ atemmu nkatabo no mu, na sɛ Aaron ba Yehowa anim a, ɔmmɔ wɔ ne koko so. Enti Aaron mma Israelfo no atemmu+ nna ne koma so daa wɔ Yehowa anim. 31 “Fa ahama bruu nkutoo yɛ asɔfotade nsasin no.+ 32 Twa atade no kɔn wɔ ne mfinimfini na nwene ano hyia. Yɛ no sɛ akotade kɔn na antew amfa mu.+ 33 Fa ahama bruu ne tankɔkɔɔ ne koogyan nwene granate akutu* sensɛn ano hyia. Afei yɛ sika adɔmma+ hyehyɛ granate akutu no ntam hyia. 34 Enti granate akutu biara akyi no, sika adɔmma di hɔ; ɛnsesa so wɔ asɔfotade nsasin no ano nhyia.+ 35 Aaron nhyɛ atade yi mfa nsom. Sɛ ɔkɔ kronkronbea hɔ kogyina Yehowa anim a, wɔbɛte nnyigyei wɔ ne ho, na opue nso a, wɔbɛte. Ɔnyɛ saa na wanwu.+ 36 “Afei fa sika amapa yɛ ade tratraa hyɛnn bi na kurukyerɛw so, sɛnea wɔkyerɛw nsɔano so, sɛ ‘Kronkron ne Yehowa.’+ 37 Fa ahama bruu so mu na ɛmfam abotiten+ no so wɔ abotiten no anim. 38 Ɛmmɔ Aaron moma so, na sɛ mmusu ba ayɛyɛde kronkron a ɛsɛ sɛ Israelfo no tew ho no so a, Aaron asoa ɛho asodi ama wɔn.+ Ɛmmɔ ne moma so daa na ama Yehowa ani asɔ wɔn.+ 39 “Afei fa nwera nwene atade tenten; yɛ no adamadam, na fa nwera yɛ abotiten+ na nwene abomu nso.+ 40 “Yɛ atade+ ne abomu ne abotiri+ ma Aaron mma no nso na ɛnhyɛ wɔn anuonyam na wɔn ho nyɛ fɛ.+ 41 Fa asɔfotade no hyehyɛ wo nua Aaron ne ne mma na fa ngo sra wɔn+ na ma wɔn tumi.*+ Afei tew wɔn ho na wɔnsom sɛ asɔfo wɔ m’anim. 42 Fa nwera pam twakoto ma wɔmfa nkata wɔn ho+ mfi wɔn sisi nkosi wɔn srɛ. 43 Bere biara a Aaron ne ne mma bɛba ahyiae ntamadan no mu anaa wɔbɛba afɔremuka ho abɛsom wɔ kronkronbea hɔ no, ɛsɛ sɛ wɔhyɛ na wɔanyɛ abusude na wɔanwuwu. Eyi yɛ ahyɛde a ɔne ne nkyirimma bedi so daa.+\n^ Nea ɛkyerɛ ankasa ne “nsayam,” fi kokurobeti so kosi kokɔbɛto so.\n^ Ná Urim ne Tumim yɛ biribi a wɔde kyerɛ ɔsoro nsɛm. Ɛbɛyɛ sɛ na ɛyɛ abo a wɔde bɔ ntonto.\n^ Anaa “pomegranate.”\n^ Nea Hebri asɛm yi kyerɛ ankasa ne sɛ “fa tumi hyɛ wɔn nsa.”\nKYERƐW KRONKRON—WIASE FOFORO NKYERƐASE (2008 DE)\nText Baabi a wubetumi atwe nneɛma akenkan Kyerɛw Kronkron—Wiase Foforo Nkyerɛase (2008 De)\nShare Share Kyerɛw Kronkron—Wiase Foforo Nkyerɛase (2008 De)


12 April 13- Twi online\nFriday Sermon: Be Watchful of your Trusts and Covenants - 12th April 2013 - Twi Translation\nƐFIADA NYAMESƐM: Oforesuo Bosome da a ɛtͻ so 12, wͻ afe 2013\n(Summary of Friday sermon – 12th April 2013 – Ashanti Twi Translation)\nYƐ AHWƐYIE WƆ WO GYIDIE NE BƆHYƐ SO.\nHadhrat Khalifatul Masih kenkanee saa kyɛfa wei ɛde hyɛɛ ne Fiada Nyamesɛmka no ase:\n“Ampaara sɛ, Allah hyɛ mo sɛ momfa awowasideɛ no a wͻde ahyɛ mo nsa no ma awuranom a ɛyɛ wͻn dea na ɛfata wͻn, na sɛ mobu nnipa ntɛm atɛn a, monfa pɛpɛɛpɛyͻ mu atɛn tenenee. Na esi pi sɛ deɛ edi mu paa na Allah de afutuo ama mo! Allah deɛ Ɔte biribiara na Ɔhunu adeɛ nyinaa” (Sura Al-Nisa 4:59).\nSɛdeɛ Jama’atfoͻ dodoͻ noara nim no, saa afe wei yɛ afe a yɛto aba wͻ mu wͻ Jama’at no mu. Yɛbɛto aba ayi Ameer, Sadr ne wͻn a wͻwͻ dibrɛ a yɛto aba no wͻ mfie miɛnsa biara. Baabi wͻ hͻ a abatoͻ no ahyɛ aseɛ. Majlis e Intikhab a ɛwͻ Jama’at akɛseɛ mu no a wͻnom na wͻyi nkurͻfoͻ na wͻma wͻn dibrɛ no a, nka ɛho hia sɛ yɛbɛto aba sɛdeɛ ɛbɛyͻ na wͻadi Jama’at no anim wͻ ne kwan so, na ɛho nso hia sɛ yɛbɛyi obi a wͻsɛ fata sɛdeɛ bɛyɛ na wͻbɛdi dibrɛ no kwan pa soͻ. Nokorɛ ne sɛ saa nsɛm yi ho hia, nti na Kuraan Kronkron no twe yɛn adwene kͻ so. Wͻkyerɛkyerɛ mu nipa su a ɛwͻ sɛ yɛyi wͻn na yɛma wͻn dibrɛ no. Ɛsan nso kasa kyerɛ wͻn a wͻwͻ dibrɛ no kyerɛ wͻn sɛ ɛnnyɛ ɛno ara ne no sɛ wobɛnya dibrɛ bi, na ɛwͻ sɛ yɛyi dibrɛ no asɛdeɛ na sɛ yɛanyɛ n’asɛdeɛ a na yɛretwetwe Onyankopͻn abufuo aba yɛn so.\nWͻ kyɛfa a wͻkenkaneɛ no mu no, asɛdeɛ a adi kan no ne gyidie, ɛno nti yɛn to aba nyi wͻn a wͻyɛ wͻ y’ani so. Yɛn hwɛ sɛ wͻsɛ fata sɛ wͻma no dibrɛ no anaa sɛ ɛnni kwan sɛ wͻde ma no. sɛ asodie no yɛ kɛseɛ a ɛno na mokabom na mo de mo adwene kyerɛ ba Khilafa a ͻwͻ hͻ saa aberɛ no. Ne dodoͻ noara ho hia sɛ mo dwene ho na mo bͻ mpaeɛ fa ho. Ɛnni kwan sɛ yɛto aba no sɛ nipa korͻ no bɛn wo anaa sɛ ͻyɛ wo adamfo. Onyankopͻn mmu wͻn a wͻwͻ dibrɛ no ankasa atɛn, na wͻn a wͻtoo aba no nso bɛyi wͻn ho ano sɛ deɛn nti na w’anto aba no yie.\nSaa kyɛfa wei nso twe yɛn adwene kͻ so sɛ, sɛ obi nni nimdie pii fa wͻnom a wͻbɛto aba ama wͻn no ho a, ɛneɛ ɛwͻ sɛ yɛbͻ mpaeɛ kyerɛ Onyankopͻn sɛ wͻma yɛn nto aba no ma deɛ ͻyɛ wͻ Ɔno Nyankopͻn anim. Ampaara sɛ Onyankopͻn na Wͻte nsɛm nyinaa, Ɔhunu adeɛ nyinaa na Ɔnim adeɛ a ɛwͻ akoma mu.Ɛnti obiara nni hͻ a wͻbɛtumi adaadaa No. Onyankopͻn boa wͻ aberɛ a agyidifoͻ no Jama’at bɛto aba wͻ mpaebͻ akyi wͻ saa wei so sɛ wͻbɛyi nkurͻfoͻ a wͻma wͻn dibrɛ no.\nƐyɛ yɛn Jama’at no nhyehyɛeɛ sɛ yɛbɛbͻ mpaeɛ ansaana yɛayͻ biribiara, na abatoͻ nso no yɛ mpaebͻ akyi. Abatoͻ ho nhyehyɛeɛ a yɛyͻ no wͻ atuhoama mu no Onyankopͻn hyira so. Ɛwͻ sɛ yɛto aba na yɛ ma yɛ ho so wͻ nkutahodie mu. Wͻn a wakyɛre wͻ ɛsom no mu nim wei nyinaa na afoforͻ ne mmͻfra a wͻwͻ Jama’at no mu no nso ɛwͻ sɛ wͻnom hunu. Abatoͻ no yɛ ɛkwan a yɛredi obi ho adanseɛ; na deɛ ɛtwatoͻ no Khalifa a ɛwͻ hͻ saa aberɛ no ͻyɛ. Ɛtͻ da a ɛwͻ mu sɛ obi anya mma no mu bebiree, nso wͻde dibrɛ no ma obi foforͻ. Ɛwͻ sɛ yɛhunu no pefee sɛ Ameer a ͻwͻ ͻman bi mu no wͻ ho kwan sɛ ͻma dibrɛ wͻ Jama’at nketewa no mu na ͻsan wͻ ho kwan sɛ ͻyi obi a wͻnyaa mma no mu kakraa bi. Enti ɛwͻ sɛ Ameerfoͻ no a wͻwͻ aman ahodoͻ so no bum ma no mu dodoͻ no ara. U.K ne Europe aman so, USA Canada ne Australia no nhunu sɛ nsesaeɛ ma Ameer no ho kwan sɛ ͻyi obiara ma deɛ wͻnyaa mma no mu dodoͻ no, wͻ saa afe wei mu abatoͻ no, sɛ ɛyɛ wͻnom pɛ sɛ wͻyͻ nsesaeɛ a, ɛwͻ sɛ wͻde kͻ Hadhrat Khalifatul Masih hͻ na ͻma wͻn kwan. Na Pakistan ne India no bɛtumi akͻ so wͻ mantamu te sɛ deɛ ɛmmera ma ho kwan no. Amilafoͻ a wͻyi wͻn wͻ ͻman biara mu no, ɛkwan biara so no Khalifa a ͻwͻ hͻ saa berɛ no ɛwͻ sɛ wͻgye wͻn to mu.\nKyɛfa no ka sɛ, “Wͻde ahyɛ mo nsa no ma awuranom a ɛyɛ wͻn dea na ɛfata wͻn”, na wei nso fa wͻnom a wͻama wͻn dibrɛ no nso. Yɛyi nkurͻfoͻ sɛ ɛtia sɛ yɛyi wͻn wͻ dibrɛ bi ne adwuma titri bi. Mfatoho ne deɛ wͻda Rishta Nata ano ne adwuma foforͻ yɛde ma nipa afoforͻ wͻ mea bi. Sɛ yɛreyi nkurͻfoͻ ama wͻn dibrɛ a nni kwan sɛ Ameer ne Sadrfoͻ no di nkurͻfoͻ a wͻnom pɛ ne wͻn a wͻne wͻn wͻ nkutahodie no akyi. Na ɛwͻ sɛ wͻnom hwɛ nkurͻfoͻ a wͻwͻ Jama’at no mu yie na wͻyi deɛ ͻdi mu wͻ wͻn mu, annyɛ saa a ɛbɛyɛ sɛ y’ama wͻn a wͻfiri yɛn ase no dibrɛ bi ɛfiri sɛ wͻfiri n’abusua mu anaasɛ ͻyɛ n’adamfo. Enti ͻrema no dibrɛ no wͻ mfaso deɛ nti a, wͻnom a ɛwͻ wͻn mu sɛ wͻka biibi no, wͻka adeɛ a ɛmfa mfasoͻ mma. Wͻn ntwe wͻn ho mfiri ho. Ɛnyɛ bͻne sɛ wͻbɛbɛn Ameer anaasɛ obi a ͻwͻ dibrɛ na ɛnni kwan sɛ obi gyae sɛ wͻbɛsom Jama’at no wͻ wei ho nti. Asɛm wei ada adi pefee ɛfiri sɛ nkurͻfoͻ bebireee apagya saa asɛm yi.\nOnyankopͻn ka no wͻ kyɛfa no mu sɛ “sɛ mobu atɛn a momfa pɛpɛɛpɛyͻ mmu atɛn tenenee”. Sɛ yɛyɛ pɛsɛmenkomenya ne ahummͻborͻ a yɛntumi nnyɛ pɛpɛɛpɛyͻ na yɛbɛhwere nhyira. Ɛwͻ sɛ wͻn a wͻwͻ dibrɛ no de pɛpɛɛpɛyͻ yɛ adwuma na sɛdeɛ ɛfa ma Jama’atfoͻ no nyinaa. Ɛnni kwan sɛ, sɛ obi yɛ nipa asomasi adamfo anaa sɛ wͻfiri abusua wei ne wei mu nti yɛayɛ nhyehyɛeɛ soronko ama no na y’ayɛ deɛ ɛne no bͻ abira ama afoforͻ a w’aka no. Saa tebea wei de tebea foforͻ ba Jama’at no mu. Sɛ Khalifa a ͻwͻ hͻ no busa biibi a ɛwͻ sɛ yɛde nokorɛ no kͻma no ɛfiri sɛ w’ahyɛ yɛn sɛ mobu atɛn a monfa pɛpɛɛpɛyͻ mmu atɛn tenenee. Sɛ yammfa nokorɛ no annkͻma no a ɛbɛtumi aba sɛ ͻbɛtu anamͻn bi a ɛnnyɛ a ɛnam sɛ ͻnnim nti no w’ayɛ bͻne ɛfiri sɛ wͻanka nokorɛ no ankyerɛ no. Adwuma ne adeɛ biara a wͻde ahyɛ obi nsa no ɛwͻ sɛ ͻyɛ no wͻ adwene ne nokorɛ mu. Sɛ yɛma wo dibrɛ bi a, ɛmma wͻnnyͻ kɛseɛ na mmom ɛyɛ adwuma kɛseɛ a ɛwͻ sɛ yɛbͻ mpaeɛ na yɛtumi ayͻ. Onyankopͻn aka sɛ, Ɔno na Ɔte adeɛ nyinaa na Ɔhunu adeɛ nyinaa nso, Ɔtie mpaebͻ ɛnkanka aberɛ a mpaebͻ no ba soro sɛdeɛ Ne mmra nsɛm sitieɛ no.\nTe sɛ deɛ Onyankopͻn hwɛ deɛ ͻreto aba no yie. Na Ɔsan hwɛ wͻn a wͻwͻ dibrɛ no nso. Sɛ wͻn a wͻwͻ dibrɛ no annyɛ pɛpɛɛpɛyͻ a, Onyankopͻn ka sɛ wͻbɛbu wͻn akonta. Ɛyɛ adeɛ a ɛwͻ sɛ obiara fa ho wͻnom a w’ama wͻ adwuma biara no. Ɛyɛ nkurͻfoͻ bi pɛ sɛ anka wͻnya dibrɛ. Sɛ wͻn nim asodie kɛseɛ a ɛwͻ mu anaasɛ wotͻ animonyam bi mu no ɛtumi twetwe Onyankopͻn abufuo, dodoͻ kyɛn afoforͻ. Obiara a ͻwͻ dibrɛ no anyumerɛ anaasɛ adekyeɛ no ɛwͻ sɛ wͻsrɛ bͻnefakyɛ. Ɛwͻ sɛ obiara a ͻwͻ dibrɛ biara no hunu sɛ sɛ wͻto aba yi no na sɛ wͻgye no to mu wie a na ne ho ntͻͻ no. ampaara sɛ w’ahyɛ no sɛ ͻbɛyere ne ho ayɛ adwuma ama Jama’at no na sɛ w’annyͻ a ɛbɛtumi atwetwe Onyankopͻn abufuo aba ne so. Ɛwɛ sɛ wͻn a wͻwͻ dibrɛ no yɛ obiara a ͻwͻ Jama’at no mu asɛdeɛ ma no na afei ͻbɛgyegye ɛtoͻ ɛfiri wͻn hͻ. Ɛwͻ sɛ wͻnom a wͻwͻ dibrɛ no hunu sɛ wͻn dibrɛ no ɛnha Jamma’at no wͻ kwan bͻne biara so na ɛnseɛ ne din ɛnso.\nƐwͻ sɛ yɛde y’ani bu ebinom na wͻyɛ nhwɛsoͻ ma yɛn na y’atumi ayɛ ɛsom no adwuma ne saa ewiase wei ɛnso. Yɛnntumi ɛnka sɛ adeɛ bi yɛ onipa baako nkoara asɛm, na ɛmmfa Jama’at no ho ne obi wͻ ho kwan sɛ ͻyͻ deɛ ͻpɛ. Ɛwͻ sɛ obiara a ͻwͻ dibrɛ no te aseɛ sɛ w’ahyɛ no sɛ ͻnyɛ deɛ Jama’at no pɛ wͻ kwan biara so, ɛwͻ sɛ obiara a ͻwͻ dibrɛ biara no hunu wei na nkurͻfoͻ ɛni saa kwan wei so na wͻn to aba. Wͻ asɛm foforͻ mu no, ɛwͻ sɛ yɛto aba ma wͻn a wͻwͻ Nyame suro a ɛwͻ soro paa. Sɛ yɛka sɛ y’agye ͻkandini a ͻwͻ hͻ saa ɛmmerɛ wei mu no adi a, wͻn apagya yɛn Nyamesuro (Taqwa) gyinaberɛ na yɛ san yɛ deɛ yɛn werɛ hyɛ mu no sene obiara, ndeɛ na yɛn asɛdeɛ a yɛwͻ no wͻ Jama’at no mu no, na anyɛ no yie wͻ yɛn pɛ mu. Nyankopͻn aka no wͻ Kur’aan no mu sɛ, “Ɛne nkurͻfoͻ no a wͻyɛ ahwɛyie wͻ awowasideɛ ne wͻn apam ho na wͻde ne Wura adeɛ san ma no” (23:9). Ɛwͻ sɛ obiara ani kͻ saa mmra nsɛm yi so. Eni ho kwan sɛ yɛtoto awerɛhyie mu ase koraa. Ɛwͻ sɛ obiara yɛ n’asɛdeɛ ma no di mu wͻ akoma pa kwan so. Wͻn a yɛbɛyi wͻn ama w’adi yɛn anim no, ɛwͻ sɛ wͻn keka wͻn ho wͻ wͻn adwumayͻ mu na afei nso wͻn a yɛn ayi wͻn no ɛwͻ sɛ wͻyͻ wͻn adwuma no yie.Ɛyɛ wͻn a wͻkuta dibrɛ no na ɛwͻ sɛ wͻyi awqiase gyidie firi wͻn akwan mu sene obiara. Atia Islam mkyerɛkyerɛ sɛ obi bɛpere dibrɛ. Na mmom sɛ obi pɛ sɛ ͻboa anaa yɛde adwuma hyɛ obi nsa a, ndeɛ ɛwͻ sɛ yɛhunu sɛ yɛn asɛdeɛ no ntumi nwie pɛyͻ gyesɛ yɛhyɛ yɛn apam anaa bͻhyɛ no ma.\nBͻhyɛ Messiah (ANN) kasafa sɛnea yɛ tumi hyɛ yɛn bͻhyɛ anaa apam no ma. Nyankopͻn Kokroko No aka no wͻ kyɛfa yi mu sɛ, “Na wͻn a wͻyɛ ahwɛyie wͻ awowasiseɛ ne wͻn apam ho na wͻde san ma no”. Wͻn a wͻn nni nimdeɛ a wͻde bɛdi wͻn apɛdeɛ so no (Nafse Ammarah). “Suban a ɛde bͻne ba” na wͻdi nkunim wͻ wͻn atenka. Ɛfiri sɛ wͻ bͻ mmͻden sɛ wͻbedi wͻn asɛdeɛ ne Nyame apam ne n’abͻdeɛ so na wͻdi Nyamesuro akwan so. Wͻn fa saa kwan yi so sɛdeɛ wͻn bɛtumi. Asɛm “Ra’oon” (apam)wͻ kyɛfa no mu yɛaka wͻ Arabic kasa mu no, ɛkyerɛ sɛ, sɛ obi fa kwan tenenee so wͻ deɛ ͻbɛtumi ayͻ na ͻpɛ sɛ ͻyͻ n’asɛdeɛ wͻ mmerɛ tiawa biara mu na ͻmpɛ sɛ ͻbɛgya biribiara akyire. Enti, saa kyɛfa yi kyerɛ sɛ, agyidifoͻ di nyamesuro kwan so wͻ deɛ wͻn bɛtumi ayͻ biara na afei wͻn mpɛsɛ wͻbɛgyae wͻn asɛdeɛ a ɛfa gyidie ne apam ho na wͻ pɛ sɛ wͻbɛyɛ nipa asɛdeɛ ama wͻn. Wͻn ani ngye pii, ɛnam sɛ wͻn hunu wͻn ho sɛ wͻn yɛ nokorɛfoͻ ne pɛpɛɛpɛyͻfoͻ.\nWͻntoa so sɛ wͻbɛda wͻn asɛdeɛ adi wͻ kwan biara so mpo wͻn nhwɛ sɛ ɛbɛha wͻn anaa wͻn ntumi nyͻ anaa. Wei ne Nyamesuro. Ne tiawa no, wei ne agyidifoͻ a wͻn ntwee wͻn ho mfirii wͻn asɛdeɛ ho, sɛ wͻn rebu Nyankopͻn ne nipa. Ɛhia ma sɛ wͻn suro, nanso yɛbͻ wͻn soboͻ. Na afewi Nyame ani so no, wͻn hwɛ wͻn bͻhyɛ ne wͻn apam so yuie. Wͻn nto wͻn bͻhyɛ ne wͻn apam agyaegyae mu na afei nso wͻn toa so hwɛ wͻn tenaberɛ a esua koraa wͻ Nyamesuro kwan so ɛfiri sɛ wͻn wͻ suro bi sɛ wͻn bɛtwe fwͻnho afiri wͻn bͻhyɛ ho. Wͻn de dibrɛ a Nyame de ama wͻn no yͻ adwuma, sɛ ebia wͻn ntotoeɛ, wͻn ano, wͻn nkwa, wͻn agyapadeɛ ne wͻn anideɛ ne deɛ ekeka ho wͻ deɛ wͻn ahoͻden bɛtumi, a Nyame suro ka ho ne ahwɛyie ne ne mmrɛ a ɛsɛ mu.\nWͻ bͻ wͻn ho mmͻden sɛ wͻbɛyɛ pɛpɛɛpɛ na kwan biara so no wͻbͻ wͻn ho mmͻden sɛ wͻbɛtumi ahyɛ bͻhyɛ fa wͻn ne Nyame ahyɛ no ma wͻ berɛ a wͻn anyɛ gyidie no, ne nhwɛsoͻ no,kwan biaa wͻbɛtumi ayͻ no, wͻn de Nyamesuro yͻ adwuma wͻ dibrɛ biara nipa wͻ anaa nsɛm bi a ɛmma dibrɛ nni mu. Sɛ ntͻkwa sͻre a, wͻn siesie no wͻ Nyamesuro kwan so, mpo sɛ nsiesie no yɛ ͻhaw ma wͻn a.(Nkyerɛmu wͻ Tafseer Kuraan mu a Bͻhyɛ Messiah (ANN) no atwerɛ Vol III, Pg.366-367).\nOnipa Nyamesuro ni ne sɛ wͻbɛ nante wͻ kwan pa so ne Nyamesuro kwan so. Wei ne neɛma a ɛda Nyamesuro adi. Ɛyɛ den sɛ, yɛbɛyɛ Nyame asɛdeɛ no, na yɛbɛhyɛ N’apam ne gyidie ma no, na yɛde yɛn ahiadeɛ ne yɛn ano bɛyͻ adwuma no, tre sɛ ani ne aso ne nsa ne nan ne deɛ aka no, ne deɛ ɛwͻ akyire no te sɛ yɛn adwene ne yɛn botaeɛ a adi mu, wͻ kwan pa so na yɛbɛsi ano sɛ ɛmma mmerɛ ɛnsɛ mfata mu. Na ɛbɛbͻ yɛn kͻkͻ afiri bͻne a ɛbɛba yɛn so no na yɛbɛ dwene yɛn nua faahodie no, yɛ kwan a yɛde da suban pa adi. Nyankopͻn akyerɛ no wͻ Kuraan mu sɛ, ahotee yɛ ahotͻsoͻ. “Libas-ut-taqwa” yɛ nsɛm a ɛwͻ Kuraan no mu. Wei yɛ nkyerɛkyerɛ ma nipa suban pa na yɛbɛtumi anya yɛn kraa ahonya wͻ ahoteɛ kwan so. Ahoteɛ kyerɛ sɛ, ɛwͻ sɛ, obiara yɛ ahwɛyie mpo sɛ ɛyɛ sunsum mu dibrɛ anaa apam a ɛsua mpo na onipa biara bͻhyɛ ne ne n’apam, sɛ ɛbɛyɛ yie nkoaa deɛ a. Ɛne sɛ, ɛwͻ sɛ yɛbͻ mmͻden hyɛ ma wͻ deɛ yɛn ahoͻden bɛtumi biara, asɛdeɛ no nyinaa mmerɛ biara mu’ [Brahin-e-Ahmadiyya, Part V, Ruhani Khaza’in, vol. 21, pp. 209-210 – Essence of Islam, Vol. I. pp. 347 - 348].\nGyesɛ Nyame suro no mpɛnpɛnsoͻ no wͻ soro, ne dibrɛ ne apam no Nyame ne nipa a yɛntumi ntua. Wͻn a wͻkuta dibrɛ no yɛ wͻn a yɛgye wͻn die. Hadhrat Khalifatul Masih twee Jama’at adwene sii so sɛ wͻn mbͻ mpaeɛ na wͻn nyi wͻn a wͻbɛtumi ayͻ wͻn adwuma yie. Wei no, ɛwͻ sɛ obiara Nyamesuro gyinabrɛ na afei nso obiara hia nsakraeɛ na wͻn atu mpͻn wͻ Nyame suro mu. Jama’at no yi wͻn a wͻkuta dibrɛ no firi wͻn mu. Deɛ adi soͻ yin w neɛma pa a wͻn a wͻkuta dibrɛ ne agyidifoͻ no hia. Yɛredi yɛn apam so: sɛ wei no mpɛnpɛnsoͻ no wͻ soro wͻ Jama’at no mu a, ɛbɛwͻ soro wͻ wͻn a wͻkuta dibrɛ no nso. Nipa nya ne ho wͻ berɛ a yɛdi yɛn apam so. Bͻhyɛ Messiah (ANN) no akyerɛ yɛn sɛ, ɛwͻ sɛ yɛma amanfoͻ faahodie mpo sɛ ɛwͻ sɛ yɛfa ͻhaw mu a. Islam yɛ asomdwoeɛ somm mpo, ɛde nhyehyeɛ pa gu akwan so wͻ asomdwoeɛ kwan so, ɛyɛ saa a sɛ yɛbɛbu yɛn apam so ne basabasa asetrɛ wͻ Muslimfoͻ no mu. Wei nso nya nsunswansoͻ wͻ yɛn Ahmadiyyafoͻ so. Apam a ɛwͻ sɛ yɛhyɛ ne ma na yɛbuo no nyɛ dwa die. Na mmom awareɛ nso yɛ apam ne nkabͻmu nanso nipa binom daadaa ebinom wͻ wͻn fie nsɛm mu. Hadhrat Khalifatul Masih aka sɛ, w’aka da sɛ, amanfoͻ bi wͻ hͻ a wͻyɛ Jama’at no adwuma yie nanso wͻnnyɛwͻn abusuafoͻ asɛdeɛ. Wei ne apam so buo na ɛsan yɛ asotweɛ wͻ Nyame ano so. Nyankopͻn aka sɛ, “Na yɛbɛbusa apam no ho asɛm” (17:35). Nyankopͻn akyerɛ nsɛnkyerɛne a ɛwͻ ahoteefoͻ ho sɛ, ….Na wͻn a wͻdi wͻn bͻhyɛ so wͻ berɛ a w’ahyɛ bi no…(2:178). Sɛ Ahmadiyyafoͻ pɛ sɛ wͻyi ahoteefoͻ wͻ dibrɛ mu a, ɛwͻ sɛ wͻhunu sɛ deɛ wͻsi fa di wͻn apam so.\nYɛaka sɛ, ansa na wode asomdwoeɛ bɛba kuro mu no, gyesɛ wo dwene amanfoͻ sintͻ ho. Na yɛaka sɛ, …..“Na mma mommfa ntwatosoͻ nntoto mo ankasa mo nkurͻfoͻ so, nanso mma mommfa atwetwe-din nnsere sere mo ho”…(49:12). Arabic kasafua a ɛkyerɛ ntwatosoͻ no wͻ nkyerɛaseɛ pii mu. Ɛsan kyerɛ sɛ pea si nkyɛn, sɛ wobɛpɛ mfomsoͻ afiri obi ho anaasɛ wobɛka kasa fin de ɛtia obi a ɛyɛ akoma-te asɛm. Yɛhunu sɛ, wͻn a wͻkuta dsibrɛ no nhyɛ wͻn ho so na wͻsan tiatia wͻn a wͻbɛn wͻn no faahodie so, ebi nso wͻ hͻ a wͻn mfɛfoͻ. Esi pi sɛ, wͻn a wͻn gyidie swa no nnsͻre ntia wͻn a wͻkuta dibrɛ no nkoaa, na mmom wͻn amammuo wͻ Jama’at no ho. Sɛ wͻn a wͻkuta dibrɛ no annya ahwɛyie a ɛbɛma wͻn nkurͻfoͻ no a wͻn yɛ wͻn saa no anya tema foforͻ bi afa wͻn a wͻkuta dibrɛ ne Jama’at no ho. Saa kyɛfa yi twe y’adwene ba so sɛ, mma yɛnto nkurͻfoͻ atwetwe-din anaa edin a wͻn mmpɛ na yɛde anideɛ bɛma obiara. Wei ne ahyɛnsodeɛ a ɛwͻsɛ wͻn a wͻkuta dibrɛ no nya. Ɛwͻ mu sɛ, wei kͻ ma Ogyidini biara nanso ɛwͻ sɛ wͻn a wͻwͻ dibrɛ no ani kͻ ho yie.\nDeɛ ɛsɛ sɛ dibrɛfoͻ no yͻ no bi ne sɛ, wͻbɛhye Jama’at sika wͻ kwan pa so. Ɛwͻ mu sɛ nkorabata bi tesɛ Ziafat, Langar ne Jalsa Salana nso sɛe sika nanso ɛwͻ sɛ wͻn a wͻdeda saa nkorabata yi ano no yɛ ahwɛyie. Wͻnyͻ nsusueɛ na wͻnfa sika kakraabi nyɛ adwuma. Wei ne kwan papa a wͻfa so yͻ adwuma. Sika a ɛbɛba Jama’at yi mu no annha Bͻhyɛ Messiah (ANN) no sɛ wͻn a wͻbɛhwɛ so no bɛhwɛ so yie. Deɛ ɛsɛ sɛ dibrɛfoͻ yi yͻ bi ne sɛ, wͻbɛtwe wͻho afiri deɛ nnhia ho. Ampaara sɛ, wei yɛ Ogyidini biara asɛdeɛ deɛ nanso mpanimfoͻ no yɛ nhwɛso pa. Onyankopͻn se; ne wͻn a wͻbra deɛ nfata (23:4). Ne saa nti, ɛwͻ sɛ agyidifoͻ mapa no gyinabrɛ kͻ soro. Nsɛ sɛ wͻkeka kasafi na afei nso ma wͻnka wͻho nkͻ bea a wͻnnkyerɛ obuo. Ɛtͻ da nso a, wͻn a wͻwͻ dibrɛ no nso hyia ka nkurͻfoͻ ho nsɛm si wͻn atwetwe. Ɛsɛ sɛ wͻgyae wei nso. Dibrɛfoͻ no nso nntwe wͻnho nfiri nhyiamu a wͻmmu Nyamesom nkyerɛkyerɛ ho.\nBͻhyɛ Messiah (ANN) no kaa sɛ, Ogyidini ne obi a ͻtwe neho firi nwuma bͻne ho na wei yɛ ͻkwan a yɛbɛtumi abɛn Onyankopͻn. Otumfoͻ Nyankopͻn aka sɛ, obi a ͻyɛ pɛpɛɛ ntumi nyɛ ogyidini. Wͻn a wͻwͻ dibrɛ no nsɛe sika wͻ ͻkwan papa so na ɛmom mma wͻnyͻ pɛpɛɛ. Wͻnsɛe sika wͻ merɛ ne baabi a ɛfata. Nni kwan sɛ obi yɛ ho pɛpɛɛ. Ɛsɛ sɛ wͻn a wͻwͻ dibrɛ no nso hyɛ wͻnho so wͻ abufuo merɛ mu. Wͻatwerɛ sɛ, …..“Wͻn a wͻhyɛ wͻn abufuo so……(3:135). Ɛtͻ da a, wͻkyerɛ abufuo ma nsakraeɛ ba Jama’at nsɛm bi mu, nanso ɛwͻ sɛ wͻhyɛ wͻn abufuo so. Obi a ͻwͻ dibrɛ biara nni kwan sɛ ͻkyerɛ abufuo wͻ ͻkwan biara so. Wͻnkae sɛ Kur’aan Kronkron no aka sɛ, …..“Monkasa nkyerɛ nnipa wͻ kwan pa so…” (2:84). Sɛ wͻdi wei so a, nkurͻfoͻ a wͻbͻ dibrɛfoͻ kwaadu no bɛgyae.\nƐsɛ sɛ wͻn a wͻwͻ dibrɛ no ne wͻn adwumayɛfoͻ nkaeɛ no tena asetena pa mu. Nni kwan sɛ wͻn asetena kͻyͻ tesɛ wiase mu atitiriw ne wͻn adwumayɛfoͻ. Sɛ obi yͻ nfomsoͻ a, ɛsɛ sɛ wͻkyerɛ no mu wͻ kwan pa so. Mma wͻnyͻ wͻntwiwantwi biara. Ampaara sɛ, sɛ obi nyɛ aso mma noͻma bi a, ɛsɛ sɛ wͻdi ho dwuma sɛ ehia a wͻmͻ no kwaadu. Nni kwan sɛ, wͻyɛ nyiyimu biara. Ɛsɛ sɛ dibrɛfoͻ no de obuo ma ahͻhoͻ. Ɛwͻ sɛ wͻgye obiara a ͻbɛba wͻn asoeɛ wͻ obuo mu na wͻma no akonwa; wei yɛ adehia paa. Ɛwͻ sɛ wͻsͻre na wͻkyea ahͻhoͻ. Ɛwͻ sɛ obiara kyerɛ saa anidie yi na wei kyerɛ obuo na ɛnnte obuo so.\nAhobraseɛ yɛ suban a ɛsɛ sɛ Ahmadiyyani biara yͻ;titiriw wͻn a wͻwͻ dibrɛ no. Kur’aan no aka sɛ, “Na mma monnante wͻ asaase no mu ntɛm so…” (17:38). Onyankopͻn npɛ ahomasoͻ wͻ nipa hunu mu. Nti Onyankopͻn mpo mmpɛ sɛ obi a ͻyɛ adwuma wͻ Ne kwan so bɛyͻ ahomasoͻ. Obiara a ͻwͻ saa dibrɛ yi nfa saa asɛm yi nyɛ adwuma. Adeɛ baako a ehia ma titiriw wͻn a wͻde adwuma ahodoͻ ahyɛ wͻnsa bi tesɛ, wͻn a wͻtoatoa adwene ne wͻn a wͻhwɛ afutusɛm so, tesɛ Islahi badwakuo anaa Qadha asoeɛ no, sɛ wͻnkae Onyankopͻn ahyɛdeɛ wei …..“Monyɛ pɛpɛɛpɛyͻ, ɛno na ɛbɛn teneneeyͻ….” (5:9). Sɛ wͻyͻ nhyehyɛeɛ biara a, ɛsɛ sɛ wͻgyina Nyankopͻn ahyɛdeɛ so na ͻyͻ. Qazis adwene nkͻ wei ho yie paa. Baabiara a ahiafoͻ ne ahokyerefoͻ wͻ biara, ɛsɛ sɛ Jama’at hwɛ wͻn. Ɛyɛ Ameerfoͻ ne dibrɛfoͻ no asɛdeɛ sɛ wͻde ahodeɛ a ɛwͻ hͻ no bɛhwɛ wͻn. Ne saa nti, nnyɛ sɛ wͻbisaaeɛ ara na wͻadi ho dwuma na mmom ɛwͻ sɛ wͻhwɛ gyinabrɛ no.\nAsodie kɛseɛ a ɛda Ameer ne Sadr biara ne wͻn a wͻwͻ dibrɛ so ne sɛ; …..‘Montwe nipa nkͻ papa ho na momra bͻne….’(3:111). Yɛnfa wei nto y’adwene mu daa nyinaa. Ampaara sɛ, yɛbɛtumi adi wei so a, gyesɛ obiara di ne nsɛm so na wͻbͻ bra pa, na wͻkyerɛ ͻdͻ na wͻyɛ Nyamesuro na wͻhwehwɛ Taqwa n’akwan no a Onyankopͻn akyerɛ yɛn no. Bͻhyɛ Messiah (ANN) no aka sɛ, Taqwa no nnkyerɛ sɛ wͻbɛgyae bͻne kakraabi na wͻayͻ papa kakra. Na mmom Taqwa no ne sɛ, wͻbɛgyae bͻne biara na wͻayͻ papa ahodoͻ nyinaa.\nAwieɛ no, Hadhrat Khalifatul Masih kaa sɛ; Wei ne noͻma a ɛsɛ sɛ yɛyͻ na y’atumi ayɛ wͻn a wͻkyerɛ papa na wͻbra bͻne na y’ahyɛ yɛn bͻhyɛ ma. Otumfoͻ Nyankopͻn moa wͻn a wͻwͻ Jama’at yi mu ne wͻn a wͻwͻ dibrɛ wͻ mu, wͻn a wͻato aba ayi wͻn ne wͻn a afei na wͻrebɛyi wͻn, ne me nso na yɛntumi nhyɛ yɛn bͻhyɛ ma.


Matouš 19 SNC – Mateo 19 ASCB | Biblica\nMatouš 19 SNC – Mateo 19 ASCB\n1Yesu wiee nʼasɛnka no, ɔkɔɔ Galilea. Ɔfiri Galilea no, ɔtwaa Asubɔnten Yordan baa Yudea. 2Nnipadɔm tu dii nʼakyi, ma ɔsaa wɔn yadeɛ.\n3Farisifoɔ bi ba bɛbisaa no nsɛm bi pɛɛ sɛ wɔnam wɔn nsɛmmisa no so ma ɔka asɛm bi a ɛde no bɛkɔ sɔhwɛ mu. Wɔbisaa no sɛ, “Wopene awaregyaeɛ so anaa?”\n4Yesu nso bisaa wɔn sɛ, “Gyama monkenkan Atwerɛ Kronkron no? Wɔatwerɛ wɔ mu sɛ, ‘Mfitiaseɛ no, Onyankopɔn bɔɔ ɔbarima ne ɔbaa! 5Yei enti na ɔbarima bɛgya nʼagya ne ne maame hɔ de ne ho akɔbɔ ne yere ho daa nyinaa no.’ 6Na wɔn baanu no abɛyɛ ɔhonam korɔ. Enti, deɛ Onyankopɔn aka abom no, ɛnsɛ sɛ onipa tete mu.”\n7Farisifoɔ no kɔɔ so bisaa no sɛ, “Adɛn enti na Mose kaa sɛ, sɛ ɔbarima bi pɛ sɛ ɔgyaa ne yere a ɔtumi twerɛ no krataa kɛkɛ, de gyaa no?”\n8Yesu buaa wɔn sɛ, “Esiane sɛ na mo akoma apirim no enti na Mose maa awaregyaeɛ ho kwan, na ɛnyɛ adeɛ a Onyankopɔn hyehyɛeɛ. 9Na mereka akyerɛ mo sɛ, obiara a ɔbɛgyaa ne yere, a ɛnyɛ sɛ ɔbaa no abɔ adwaman, na ɔbɛsane aware ɔbaa foforɔ no asɛe awadeɛ.”\n10Yesu asuafoɔ no kaa sɛ, “Sɛ saa na ɛte deɛ a, na ɛnsɛ sɛ obiara ware.”\n11Yesu buaa wɔn sɛ, “Ɛnyɛ obiara na ɔbɛtumi agye asɛm yi atom, agye wɔn a Onyankopɔn hyɛ wɔn den no nko ara. 12Nnipa bi wɔ hɔ a wɔnni mmarimayɛ mu ahoɔden firi awoɔ mu, ebinom nso nnipa na wɔyɛɛ wɔn saa; ebinom nso ɔsoro Ahennie no enti, wɔpo awadeɛ. Obiara a ɔbɛtumi no, nni mʼasɛm a maka yi so.”\nYesu Hyira Mmɔfra Nkumaa\n13Wɔde mmɔfra nkumaa brɛɛ Yesu sɛ ɔmfa ne nsa ngu wɔn so, na ɔmmɔ mpaeɛ mma wɔn. Nanso, asuafoɔ no kaa wɔn a wɔde mmɔfra no baeɛ no anim.\n14Yesu kaa sɛ, “Momma mmɔfra no kwan na wɔmmra me nkyɛn, na monnsi wɔn ɛkwan, na yeinom sei na Ɔsoro Ahennie yɛ wɔn dea.” 15Na ɔde ne nsa guu wɔn so, hyiraa wɔn ansa na ɔrefiri hɔ akɔ.\nAberanteɛ Sikani No\n16Ɛda bi aberanteɛ bi baa Yesu nkyɛn bɛbisaa no sɛ, “Ɔkyerɛkyerɛfoɔ, adepa bɛn na menyɛ na manya nkwa a ɛnni awieeɛ?”\n17Yesu buaa no sɛ, “Adɛn enti na wobisa me deɛ ɛyɛ papa ho asɛm? Ɔbaako pɛ na ɔyɛ papa. Sɛ wopɛ sɛ wokɔ nkwa mu deɛ a, di mmaransɛm no so.”\n18Aberanteɛ no nso bisaa no sɛ, “Mmaransɛm no mu deɛ ɛwɔ he?”\nYesu buaa no sɛ, “Nni awu. Nsɛe awadeɛ. Mmɔ korɔno. Nni atorɔ. 19Di wʼagya ne wo maame ni, na dɔ wo yɔnko sɛ wo ho!”\n20Aberanteɛ no nso kaa sɛ, “Medi yeinom nyinaa so pɛpɛɛpɛ. Afei, menyɛ ɛdeɛn?”\n21Yesu ka kyerɛɛ no sɛ, “Sɛ wopɛ sɛ woyɛ pɛ a, kɔ na kɔtɔn biribiara a wowɔ, na fa sika a wobɛnya afiri mu no ma ahiafoɔ. Ɛno ansa na wobɛnya ademudeɛ wɔ ɔsoro. Afei bɛdi mʼakyi.”\n22Esiane sɛ na saa aberanteɛ yi wɔ ahonyadeɛ bebree enti, ɔtee saa nsɛm yi no, anyɛ no dɛ maa ɔde awerɛhoɔ firii hɔ kɔeɛ.\n23Afei, Yesu ka kyerɛɛ nʼasuafoɔ no sɛ, “Ɛyɛ den ma osikani sɛ ɔbɛkɔ Ɔsoro Ahennie no mu. 24Meka meti mu bio sɛ, ɛyɛ mmerɛ sɛ yoma bɛwura paneɛ aniwa mu sene sɛ osikani bɛkɔ Onyankopɔn Ahennie mu!”\n25Asuafoɔ no tee saa asɛm yi no, wɔn adwenem yɛɛ wɔn nnaa. Wɔbisaa sɛ, “Na ɛnneɛ hwan na ewiase ha wɔbɛgye no nkwa?”\n26Yesu hwɛɛ wɔn buaa sɛ, “Onipa fa mu deɛ, ɛyɛ den; na Onyankopɔn fa mu deɛ, ɛyɛ mmerɛ.”\n27Petro nso kaa sɛ, “Yɛagya biribiara hɔ abɛdi wʼakyiri; na ɛdeɛn mfasoɔ na yɛbɛnya afiri wʼakyiridie no mu?”\n28Yesu buaa sɛ, “Me, Agyenkwa no, metena mʼanimuonyam ahennwa no so a, nokorɛm mo mʼasuafoɔ yi nso bɛtena ahennwa dumienu no so na moabu Israel mmusuakuo dumienu no atɛn. 29Na obiara a ɔbɛgya ne efie, ne nuammarimanom, ne nuammaanom, nʼagya, ne maame, ne yere, ne mma anaa nʼagyapadeɛ abɛdi mʼakyi no, ɔbɛnya no ɛho mmɔho ɔha, na wanya nkwa a ɛnni awieeɛ nso. 30Na wɔn a wɔdi ɛkan no mu pii bɛdi akyire, na wɔn a wɔdi akyire no nso mu bi abɛdi ɛkan.”\nASCB : Mateo 19


Suasua Yehowa Nyankopɔn Nnamfo | Adesua\n“Wɔn a wosuro Yehowa na ɔne wɔn di atirimsɛm.”—DWOM 25:14.\nNNWOM: 106, 118\nDɛn na yebetumi asua afi Rut ne Onyankopɔn adamfofa mu?\nAdɛn nti na yebetumi aka sɛ na Ɔhene Hesekia yɛ Yehowa adamfo paa?\nSuban bɛn na ɛmaa Yesu maame Maria bɛyɛɛ Yehowa Nyankopɔn adamfo?\n1-3. (a) Adɛn nti na yebetumi aka sɛ yebetumi abɛyɛ Onyankopɔn nnamfo? (b) Henanom na yebesusuw wɔn ho wɔ adesua yi mu?\nBIBLE ma yehu sɛ na Abraham yɛ Onyankopɔn adamfo. (Yesaia 41:8; Yakobo 2:23) Ɔno nko ara ne onipa a wɔahyɛ da afrɛ no Onyankopɔn adamfo wɔ Bible mu. Enti ɛno kyerɛ sɛ Abraham nko ara ne onipa a ɔbɛyɛɛ Yehowa adamfo anaa? Dabi. Bible ma yehu sɛ yɛn nyinaa betumi abɛyɛ Yehowa nnamfo.\n2 Onyankopɔn Asɛm ma yehu mmarima ne mmea anokwafo pii a na wosuro Yehowa. Wonyaa ne mu gyidi na wɔbɛyɛɛ ne nnamfo. (Kenkan Dwom 25:14.) Eyinom ka “adansefo mununkum kɛse” a Paulo kaa wɔn ho asɛm no ho. Ná saa nkurɔfo no nyinaa yɛ Onyankopɔn nnamfo.—Hebrifo 12:1.\n3 Momma yensusuw Yehowa nnamfo mmiɛnsa a wɔn ho asɛm wɔ Bible mu no ho: (1) Rut, Moabni ababaa kunafo nokwafo no, (2) Hesekia, Yuda hene bi a na ɔyɛ ɔnokwafo, ne (3) Maria, Yesu maame hobrɛasefo no. Sɛ yɛhwɛ nea ɛyɛe a wɔn mu biara bɛyɛɛ Onyankopɔn adamfo a, dɛn na yebetumi asua afi mu?\n4, 5. Gyinae a ɛyɛ den bɛn na na ɛsɛ sɛ Rut si, na adɛn nti na na ɛyɛ den saa? (Hwɛ mfonini a ɛwɔ adesua yi mfiase no.)\n4 Naomi ne ne nsenom, Rut ne Orpa retwa kwantenten afi Moab akɔ Israel. Woduu kwan so baabi no, Orpa san n’akyi kɔɔ ne kurom Moab. Nanso Naomi deɛ na wasi ne bo sɛ ɔbɛsan akɔ ne kurom Israel. Na Rut nso ɛ? Ná ɛsɛ sɛ osi gyinae bi a ɛyɛ den paa. Ná ɔbɛsan n’akyi akɔ n’abusuafo nkyɛn wɔ ne kurom Moab, anaa ɔbɛkɔ so de ne ho abɔ n’ase Naomi na ɔne no akɔ Betlehem?—Rut 1:1-8, 14.\n5 Ná Rut abusuafo te Moab. Anka obetumi asan akɔ wɔn nkyɛn ma wɔahwɛ no. Ná onim Moabfo, ná ɔte wɔn kasa, na na onim wɔn amammerɛ nso. Ná Naomi rentumi mma Rut nnya awerɛhyem sɛ obetumi aboa no ma wanya nnamfo wɔ Betlehem, wate ɛhɔ kasa, na wahu wɔn amammerɛ. Afei nso, ná ɛyɛ Naomi sɛ anhwɛ a na wannya kunu anaa ofie amma Rut. Enti Naomi ka kyerɛɛ Rut sɛ ɔnsan nkɔ Moab. Orpa deɛ, sɛnea yehui no, ‘ɔsan kɔɔ ne nkurɔfo ne n’anyame nkyɛn.’ (Rut 1:9-15) Nanso Rut yɛɛ n’adwene sɛ ɔrensan nkɔ ne nkurɔfo ne wɔn atoro anyame no nkyɛn.\n6. (a) Gyinae pa bɛn na Rut sii? (b) Adɛn nti na Boas kae sɛ Rut ahwehwɛ ahobammɔ wɔ Yehowa ntaban ase?\n6 Ɛbɛyɛ sɛ Rut kunu anaa Naomi na ɔboaa Rut ma ohuu Yehowa. Rut hui sɛ Yehowa nte sɛ Moabfo anyame no. Ná Rut dɔ Yehowa, na na onim sɛ ɛsɛ sɛ ɔdɔ Yehowa na ɔsom no. Enti Rut sii gyinae pa. Ɔka kyerɛɛ Naomi sɛ: “Wo man bɛyɛ me man, na wo Nyankopɔn ayɛ me Nyankopɔn.” (Rut 1:16) Sɛ yesusuw sɛnea na Rut dɔ Naomi no ho a, ɛka yɛn koma paa. Nanso nea ɛkyɛn saa koraa ne sɛnea na Rut dɔ Yehowa no. Ɔdɔ a na Rut wɔ ma Yehowa no kaa Boas nso koma. Akyiri yi, Boas kamfoo Rut sɛ ‘wabɛhyɛ Yehowa ntaban ase.’ (Kenkan Rut 2:12.) Asɛm a Boas kae no ma yɛkae sɛnea anomaa ba hwehwɛ ahobammɔ wɔ ne maame ntaban ase no. (Dwom 36:7; 91:1-4) Yehowa bɔɔ Rut nso ho ban, na ne gyidi nti ohyiraa no. Rut annu ne ho da sɛ osii saa gyinae no.\n7. Dɛn na ebetumi aboa wɔn a wɔtwentwɛn wɔn nan ase sɛ wobehyira wɔn nkwa so ama Yehowa no?\n7 Nnipa pii sua Yehowa ho ade, nanso wɔmmfa wɔn ho nnhyɛ n’ase. Wɔtwentwɛn wɔn nan ase sɛ wobehyira wɔn nkwa so ama Yehowa na wɔabɔ asu. Sɛ saa na wote a, susuw nea enti a wotwentwɛn wo nan ase no ho. Onipa biara som nyame bi. (Yosua 24:15) Enti ɛyɛ papa sɛ wobɛsom nokware Nyankopɔn no. Sɛ wuhyira wo ho so ma Yehowa a, woda no adi sɛ wugye di sɛ ɔbɛbɔ wo ho ban. Ɛmfa ho nsɛnnennen biara a ebia worehyia no, Yehowa bɛboa wo ma woakɔ so asom no. Saa ara na Onyankopɔn boaa Rut.\n“ƆBATAA YEHOWA HO”\n8. Ka Hesekia asetena ho asɛm.\n8 Ɛsono ntetee a Rut nyae, ɛnna ɛsono Hesekia de koraa. Ná Hesekia fi ɔman a wɔahyira wɔn ho so ama Onyankopɔn mu. Nanso ɛnyɛ Israelfo nyinaa na wɔkɔɔ so dii nokware. Ná Hesekia papa Ɔhene Ahas yɛ otirimɔdenfo. Ná ommu Onyankopɔn asɔrefie no, na ɔmaa ɔman no som anyame foforo. Ahas maa wɔhyew Hesekia nua mmarima bi animono so de bɔɔ afɔre maa anyame foforo. Hesekia huu amane paa wɔ ne mmofraase!—2 Ahene 16:2-4, 10-17; 2 Beresosɛm 28:1-3.\n9, 10. (a) Adɛn nti na na ɛnyɛ den koraa sɛ anka Hesekia bo betumi afuw? (b) Adɛn nti na ɛnsɛ sɛ yɛn bo fuw Onyankopɔn? (d) Adɛn nti na ɛnsɛ sɛ yenya adwene sɛ ntetee a obi nya na ɛbɛkyerɛ onipa ko a ɔbɛyɛ?\n9 Anka Ahas nhwɛso bɔne no betumi ama Hesekia bo afuw Yehowa. Ɛnnɛ, ebinom afa tebea a ennu nea Hesekia faa mu no, na wɔte nka sɛ ɛfata sɛ wɔn ‘koma huru hyɛ Yehowa’ anaa wɔn bo fuw n’ahyehyɛde no. (Mmebusɛm 19:3) Afoforo nso susuw sɛ nhwɛso pa a wɔn abusuafo anyɛ amma wɔn nti, ebetumi ama wɔn asetena ayɛ basaa anaa wɔadi mfomso a wɔn awofo dii no bi. (Hesekiel 18:2, 3) Nanso adwene a ɛte saa fata?\n10 Hesekia asetena mu nsɛm ma yehu sɛ saa asɛm no nyɛ nokware! Biribiara nni hɔ a ɛsɛ sɛ ɛma obi bo fuw Yehowa. Ɛnyɛ ɔno na ɔma nneɛma bɔne ba nnipa so. (Hiob 34:10) Ɛwom, awofo betumi akyerɛkyerɛ wɔn mma ma wɔayɛ nneɛma pa anaa nneɛma bɔne. (Mmebusɛm 22:6; Kolosefo 3:21) Nanso eyi nkyerɛ sɛ ntetee a yenya fi yɛn abusua mu na ɛbɛkyerɛ nipa kõ a yɛbɛyɛ. Adɛn nti na yɛreka saa? Efisɛ Yehowa ama yɛn akyɛde a ɛma yetumi yɛ nea yɛpɛ. Ɛkyerɛ sɛ yebetumi asi gyinae sɛ yɛbɛyɛ papa anaa bɔne. (Deuteronomium 30:19) Hesekia de saa akyɛde a ɛsom bo no dii dwuma sɛn?\nƐmfa ho sɛ mmabun pii abusuafo anyɛ nhwɛso pa amma wɔn no, wɔagye nokware no (Hwɛ nkyekyɛm 9, 10)\n11. Dɛn na ɛmaa Hesekia bɛyɛɛ Yuda ahemfo a wɔyɛ papa paa no mu baako?\n11 Ɛwom sɛ na Hesekia papa yɛ Yuda ahemfo a wonye koraa no mu baako deɛ, nanso Hesekia bɛyɛɛ Yuda ahemfo a na wɔyɛ papa paa no mu baako. (Kenkan 2 Ahene 18:5, 6.) Wansuasua ne papa nhwɛso bɔne no. Mmom no, otiee Yehowa adiyifo te sɛ Yesaia, Mika, ne Hosea. Ɔyɛɛ aso tiee wɔn afotu ne wɔn kasakyerɛ. Eyi kanyan no ma osiesiee ɔhaw a na ne papa de aba no pii. Osiesiee asɔrefie hɔ, ɔsrɛɛ Onyankopɔn sɛ ɔmfa ɔman no bɔne nkyɛ wɔn, na ɔsɛee ahoni a na ɛwɔ asase no so baabiara. (2 Beresosɛm 29:1-11, 18-24; 31:1) Akyiri yi, bere a Asiria hene Senaherib yɛɛ n’adwene sɛ ɔbɛtow ahyɛ Yerusalem so no, Hesekia daa akokoduru ne gyidi kɛse adi. Ɔde ne ho too Yehowa so hwehwɛɛ ahobammɔ, na ɔhyɛɛ ne nkurɔfo den. (2 Beresosɛm 32:7, 8) Eduu bere bi no, Hesekia bɛyɛɛ ahantan, nanso bere a Yehowa kasa kyerɛɛ no no, ɔbrɛɛ ne ho ase. (2 Beresosɛm 32:24-26) Ɛfata paa sɛ yesuasua nhwɛso pa a Hesekia yɛe no. Wamma ne papa nhwɛso bɔne no ansɛe n’abrabɔ. Mmom no, ɔdaa no adi sɛ ɔyɛ Yehowa adamfo.\n12. Sɛnea Hesekia yɛe no, dɛn na ebinom ayɛ de ada no adi sɛ wɔyɛ Yehowa nnamfo?\n12 Atirimɔdensɛm ahyɛ wiase ma nnɛ, na ɔdɔ nnim. Enti mmofra pii benyinyin no na wonni awofo a wɔwɔ ɔdɔ na wodwen wɔn ho. (2 Timoteo 3:1-5) Ɛwom sɛ nnɛ, Kristofo pii fi mmusua a wɔnyɛ nhwɛso pa mu deɛ, nanso wɔne Yehowa afa adamfo. Sɛnea Hesekia yɛe no, wɔda no adi sɛ ɛnsɛ sɛ wɔma nhwɛso pa a wɔn abusuafo anyɛ amma wɔn no kyerɛ nnipa ko a wɔbɛyɛ daakye. Onyankopɔn ama yɛn akyɛde a ɛma yetumi yɛ nea yɛpɛ, na sɛnea Hesekia yɛe no, yebetumi asi gyinae sɛ yɛbɛsom Yehowa na yɛahyɛ no anuonyam.\n13, 14. Adɛn nti na ɛbɛyɛ sɛ na Maria adwuma no boro ne so, nanso mmuae bɛn na ɔde mae wɔ asɛm a Gabriel kae no ho?\n13 Hesekia akyi mfe pii no, ababaa hobrɛasefo bi a ne din de Maria ne Yehowa faa adamfo paa. Yehowa maa no adwuma soronko bi. Ná obenyinsɛn awo Onyankopɔn Ba na watete no! Ná Yehowa dɔ Maria, na esiane sɛ ɔwɔ Maria mu ahotoso nti na ɔhyɛɛ no anuonyam kɛse saa. Nanso bere a edi kan a Maria tee saa adwuma no ho asɛm no, dɛn na ɔyɛe?\n“Hwɛ! meyɛ Yehowa afenaa!” (Hwɛ nkyekyɛm 13, 14)\n14 Yɛtaa ka anuonyam kɛse a wɔhyɛɛ Maria no ho asɛm. Nanso nea na ɛhaw no nso ɛ? Ɔbɔfo Gabriel kae sɛ obenyinsɛn bere a ɔne ɔbarima biara nnae. Nanso Gabriel anka ɔkwan a Maria bɛfa so anyinsɛn no ho asɛm ankyerɛ n’abusuafo ne n’afipamfo. Adwene bɛn na na wobenya? Ná Maria bɛyɛ dɛn ama Yosef agye adi sɛ ɔne ɔbarima foforo biara nkɔdae? Afei nso na wanya adwuma kɛse a ɛne sɛ ɔbɛtete Onyankopɔn Ba no! Yennim nea na ɛhaw Maria nyinaa, nanso yenim nea ɔyɛe bere a Gabriel ne no kasae no. Maria kae sɛ: “Hwɛ! meyɛ Yehowa afenaa! Ɛnyɛ hɔ mma me sɛnea w’asɛm te.”—Luka 1:26-38.\n15. Adɛn nti na gyidi a Maria daa no adi no yɛ soronko?\n15 Gyidi a Maria daa no adi no yɛ soronko koraa! Ná wayɛ krado sɛ ɔbɛyɛ biribiara a wɔbɛka akyerɛ no te sɛ nea ɔyɛ afenaa. Ná ɔwɔ ahotoso sɛ Yehowa bɛhwɛ no na wabɔ ne ho ban. Ɛyɛɛ dɛn na Maria nyaa gyidi a ɛyɛ den saa? Wɔamfa gyidi anwo yɛn. Nanso yebetumi ayere yɛn ho anya gyidi na yɛasrɛ Onyankopɔn sɛ ɔmmoa yɛn. (Galatifo 5:22; Efesofo 2:8) Maria yeree ne ho hyɛɛ ne gyidi den. Yɛyɛ dɛn hu saa? Momma yensusuw sɛnea otiee asɛm ne nea ɔkaa ho asɛm no ho nhwɛ.\n16. Dɛn na ɛma yehu sɛ na Maria tie asɛm yiye?\n16 Sɛnea Maria tiee asɛm. Bible ka sɛ ‘yɛnyɛ ntɛm ntie asɛm, na yɛnyɛ nyaa nkasa.’ (Yakobo 1:19) Ná Maria tie asɛm yiye. Bible ma yehu sɛ ɔyɛɛ aso tiee asɛm, ne titiriw no, nsɛm a ɛfa Yehowa ho. Ogyee bere susuw nsɛm a ɛho hia saa no ho. Eyi ho nhwɛso ne asɛm a nguanhwɛfo bi bɛka kyerɛɛ Maria sɛ ɔbɔfo bi aka akyerɛ wɔn no. Saa asɛm yi sii bere a Maria woo Yesu no. Akyiri yi, bere a Yesu dii mfe 12 no, Yesu kaa asɛm bi a ɛyɛɛ Maria nwonwa. Emu biara no, Maria yɛɛ aso tiee, ne werɛ amfi, na odwinnwen nea ɔtee no ho yiye.—Kenkan Luka 2:16-19, 49, 51.\n17. Dɛn na yebetumi asua afi sɛnea Maria kasae no mu?\n17 Nea Maria kaa ho asɛm. Bible nka nsɛm a Maria kae ho asɛm pii. Maria anom asɛm a ɛware paa no wɔ Luka 1:46-55. Saa asɛm no ma yehu sɛ na Maria nim Hebri Kyerɛwnsɛm no yiye. Yɛyɛ dɛn hu saa? Nsɛm a Maria kae no te sɛ nea Samuel maame Hana kae wɔ ne mpaebɔ mu no. (1 Samuel 2:1-10) Ɛbɛyɛ sɛ Maria faa Kyerɛwnsɛm no mu nsɛm kaa asɛm bɛyɛ mpɛn 20 wɔ ne kasa no mu. Eyi ma yehu sɛ na Maria ani gye ho sɛ ɔbɛka nokwasɛm a wasua afi Yehowa hɔ no ho asɛm akyerɛ nkurɔfo, efisɛ na Yehowa yɛ n’Adamfo paa.\n18. Dɛn na yebetumi ayɛ de asuasua Maria gyidi?\n18 Ɛtɔ bere bi a, Yehowa betumi ama yɛn adwuma bi a ɛte sɛ nea ɔde maa Maria no. Ebia yɛbɛte nka sɛ adwuma no yɛ den dodo. Sɛ ɛba saa a, momma yensuasua Maria, yennye adwuma no ahobrɛase mu, na yennya ahotoso sɛ Yehowa bɛboa yɛn. Sɛ yetie Yehowa asɛm yiye, na yedwinnwen nea yɛasua afa ɔne n’atirimpɔw ho a, yebetumi asuasua Maria gyidi. Sɛ yɛyɛ saa a, yebetumi de anigye aka nea yɛasua no ho asɛm akyerɛ afoforo.—Dwom 77:11, 12; Luka 8:18; Romafo 10:15.\n19. Sɛ yesuasua wɔn a wɔyɛɛ gyidi ho nhwɛso pa a wɔn ho asɛm wɔ Bible mu no a, dɛn na yebenya?\n19 Yɛahu pefee sɛ na Rut, Hesekia, ne Maria yɛ Yehowa nnamfo sɛnea na Abraham nso yɛ Yehowa adamfo no. Ná wɔka “adansefo mununkum kɛse” a wɔn nso bɛyɛɛ Onyankopɔn nnamfo no ho. Momma yɛnkɔ so nsuasua wɔn a wɔyɛɛ gyidi ho nhwɛso pa no. (Hebrifo 6:11, 12) Sɛ yɛyɛ saa a, yebetumi ahwɛ kwan sɛ yɛbɛyɛ Yehowa nnamfo daa!


Salme 90 BPH - Nnwom 90 NA-TWI | Biblica América Latina\nSalme 90 BPH - Nnwom 90 NA-TWI\nNKYƐM A ƐTO SO ANAN\nOnyankopoɔn ne onipa\n1O Awurade, wo na daa nyinaa woayɛ yɛn tenabea. 2 Ansa na wɔrebɛbɔ nkoko anaa wiase no, na woyɛ Onyankopɔn teasefo, na wobɛyɛ Onyankopɔn daa daa.\n3 Woka kyerɛ onipa se ɔnkɔ ne tebea dedaw mu. Wosesaa no ma ɔbɛyɛɛ mfutuma. 4 Mfe apem yɛ wo sɛ da koro. Wofa no sɛ nnera a etwaam no; anaa anadwo mu dɔnhwerew tiaa bi. 5 Wosoaa yɛn kɔe sɛ nsuyiri; yɛntena hɔ nkyɛ sɛ ɔdae mpo. Yɛte sɛ afifide a yɛyɛ frɔmm anɔpa 6 na enyin na ɛyɛ fɛfɛ na ɛwo na ewu anwummere. 7 W’abufuw asɛe yɛn. W’abufuw abɔ yɛn hu. 8 Wode yɛn bɔne gu w’anim; wuhu yɛn kokoam bɔne nyinaa. 9 W’abufuw twa yɛn nkwa nna so; ɛpa te sɛ asomsɛm.\n10 Yɛn mfirihyia mu nna, emu wɔ mfe aduɔson, na sɛ ɛboro so a, na ɛredu aduɔwɔtwe, na emu ahohoahoade yɛ ɔhaw ne awerɛhow. Ɛnkyɛ na nkwa asa na yɛkɔ. 11 Hena na waka w’abufuw mu tumi nyinaa ahwɛ da? Hena na onim ehu ko a ɛwɔ w’abufuw mu?\n12 Ma yenhu yɛn nna kan sɛnea ɛte, na yɛanya nyansa koma. 13 W’abufuw bɛkyɛ akosi bere bɛn? O Awurade, hu w’asomfo mmɔbɔ! 14 Anɔpa biara, fa wo dɔ a ɛwɔ hɔ daa no hyɛ yɛn mu sɛnea ɛbɛyɛ a yɛbɛto dwom na yɛn ani agye wɔ yɛn nkwanna nyinaa mu. 15 Mprempren, ma yɛn ahotɔ te sɛ nea mfe a yɛwɔ ahoyeraw mu no woma yedii awerɛhow no pɛ. 16 Ma yɛn a yɛyɛ w’asomfo nhu wo nneyɛe a tumi wɔ mu no, na ma yɛn asefo nhu w’anuonyam mu tumi no. 17 Awurade yɛn Nyankopɔn, wo nhyira mmra yɛn so. Nea yɛyɛ biara, ma ɛnyɛ ye.\nNA-TWI : Nnwom 90


Nnwom 70 NA-TWI - Mmoa mpae - Gye me nkwa, O Onyankopɔn! - Bible Gateway\nNnwom 69Nnwom 71\nNnwom 70 Nkwa Asem (NA-TWI)\n70 Gye me nkwa, O Onyankopɔn! Awurade, boa me mprempren! 2 Ma wonni wɔn a wɔpɛ sɛ wokum me no so na ma wɔn adwene nyɛ basabasa. Ma wɔn a esiane me haw nti wɔatɔ wɔn no, nsan wɔn akyi na wongu wɔn anim ase. 3 Ma wɔn a wodi me ho fɛw no mfa wɔn nkogu so mma wɔn koma ntu. 4 Ma wɔn a wɔba wo nkyɛn no ani nnye na wɔn ho nsɛpɛw wɔn. Ma wɔn a wɔda wo nkwagye no so ase no nka daa se, “Onyankopɔn yɛ ɔkɛse!” 5 Mayɛ mmerɛw na minni ɔboafo; bra me nkyɛn ntɛm, O Onyankopɔn. Wone m’agyenkwa, O Awurade; yɛ ntɛm bɛboa me.


Agyede no Ma Yenya Daa Nkwa— Akyɛde a Ɛso Bi Nni\nAkyɛde a Ɛso Bi Nni\nPAPA bi kyɛɛ abofra bi a yɛfrɛ no Jordan ade sɛ ɔmfa nsensen ne pɛnsere. Ná ɛyɛ ade ketewaa bi a ɛte sɛ hyɛmma. Ɛwom sɛ ɛnyɛ ade kɛse biara saa deɛ, nanso yɛka akyɛde a ɛda abofra yi koma so paa a, wei yɛ emu baako. Seesei saa abofra no anyin. Nea ɔkyɛɛ abofra no ade no, na yɛfrɛ no Russell. Jordan kaa sɛ: “Meyɛ abofra no na Russell de akyɛde yi maa me. Ná ɔbɛn yɛn abusua paa.” Russell yɛɛ biribi titiriw wɔ Jordan maame, ne papa ne ne nanabarima asetenam. Bere biara a wɔbɛkɔ ahohia mu nso, na ɔhyɛ wɔn den. Russell wui ansa na Jordan rehu wei nyinaa. Jordan toaa so sɛ, “Seesei, mahu nneɛma pii afa Russell ho, ama akyɛde ketewaa yi asom bo ama me paa.”\nJordan asɛm yi ma yehu sɛ, ɛtɔ da a, nnipa bebree mmu akyɛde bi sɛ ɛyɛ biribi titiriw biara. Nanso wobɛhwɛ no, na nea yɛde maa no no deɛ ɛsom bo ma no paa, na biribiara nni hɔ a ɔde bɛsesa. Bible ka akyɛde bi ho asɛm sɛ ɛso bi nni. Ɛka sɛ: “Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.” (Yohane 3:16) Nkurɔfo nim Bible mu asɛm yi paa.\nSɛ obi nya saa akyɛde yi a, obetumi anya daa nkwa! Akyɛde bɛn paa na ɛso sen wei? Ɛwom sɛ ebinom mmu saa akyɛde yi deɛ, nanso nokware Kristofo deɛ, “ɛsom bo” ma yɛn paa. (Dwom 49:8; 1 Petro 1:18, 19) Ɛnde adɛn nti na Onyankopɔn de ne Ba no nkwa maa wiase no sɛ akyɛde?\nƆsomafo Paulo asɛm yi ma yehu nea enti a ɛte saa: “Ɛnam onipa biako so na bɔne baa wiase, na owu nam bɔne so bae, ma owu trɛw kaa nnipa nyinaa.” (Romafo 5:12) Adam ne onipa a odi kan, na ɔhyɛɛ da yɛɛ asoɔden tiaa Onyankopɔn. Wei kɔfaa owu brɛɛ no. Adam de owu awo n’asefo nyinaa. Enti owu abɛda amansan kɔn mu.\n“Bɔne akatua ne owu, na akyɛde a Onyankopɔn de ma ne daa nkwa a ɛnam yɛn Awurade Kristo Yesu so.” (Romafo 6:23) Nea ɛbɛma nnipa ade wɔn ho afi owu ho no, Onyankopɔn somaa ne Ba Yesu Kristo baa asase so maa ɔde ne nkwa a ɛyɛ pɛ no bɛbɔɔ afɔre maa nnipa. Saa afɔre no, yɛfrɛ no “agyede.” Agyede yi nti, wɔn a wɔbɛkyerɛ sɛ wogye Yesu di nyinaa benya daa nkwa.—Romafo 3:24.\nNhyira pii a Onyankopɔn nam Yesu Kristo so de bɛma wɔn a wɔsom Onyankopɔn no, Paulo kaa ho asɛm sɛ: “Aseda nka Onyankopɔn wɔ n’akyɛde a enni kabea no ho.” (2 Korintofo 9:15) Anokwa, sɛnea agyede no som bo no, yɛrennya nsɛm mpo mfa nkyerɛ mu. Akyɛde pii na Onyankopɔn de adom adesamma. Adɛn nti na agyede no nko ara yɛ soronko? Akyɛde a Onyankopɔn de ama nnipa nyinaa no, dɛn na ɛma agyede no da mu fua? * Dɛn na yɛbɛyɛ de akyerɛ sɛ yɛn ani sɔ? Wopɛ sɛ wuhu nea Bible aka wɔ nsɛmmisa yi ho a, ɛnde hwɛ nsɛm mmienu a edidi so no.\n^ nky. 8 Ɛwom Yesu fii ne komam de “ne kra too hɔ maa yɛn.” (1 Yohane 3:16) Nanso Onyankopɔn na ɔhyehyɛɛ sɛ ommewu mma yɛn, enti nsɛm a edidi so no bɛma yɛahu nea Onyankopɔn yɛ maa yɛn nsa kaa agyede no.


Yesu Kɔɔ Yerusalem sɛ Ɔhene | Yesu Asetena\nASOMDWOE & ANIGYE\nAWARE & ABUSUA\nNYANSAHU & BIBLE\nKENKAN WƆ Amharic Arabic Armenian Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Isoko Japanese Kazakh Kikaonde Kikongo Kikuyu Kinyarwanda Kirghiz Kiribati Kirundi Kisonge Kongo Korean Lingala Luganda Luo Macedonian Malagasy Maltese Maya Moore Myanmar Norwegian Oromo Ossetian Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Turkish Turkmen Tuvaluan Twi Tzotzil Ukrainian Uruund Uzbek Vietnamese Wallisian Waray-Waray\nƆhene no Tenaa Afurum Ba so Kɔɔ Yerusalem\nMATEO 21:1-11, 14-17 MARKO 11:1-11 LUKA 19:29-44 YOHANE 12:12-19\nYESU WURAA YERUSALEM NO, NNIPA PII HYƐƐ NO ANUONYAM\nƆHYƐƐ NKƆM SƐ YERUSALEM BƐSƐE\nAde kyee Kwasida, Nisan da a ɛtɔ so 9 no, Yesu ne n’asuafo no fii Betania de wɔn ani kyerɛɛ Yerusalem. Aka kakra ama wɔadu Betfage a ɛwɔ Ngo Bepɔ no so no, Yesu ka kyerɛɛ n’asuafo mmienu sɛ:\n“Monsi kwan so nkɔ akuraa a mohunu yi ase, na ntɛm ara mobɛhunu afunumu bi a wɔamantam no ne afunumu ba; monsane wɔn mfa wɔn mmrɛ me. Na sɛ obi bisa ho asɛm a, monka sɛ, ‘Awurade hia wɔn.’ Na ntɛm ara ɔde wɔn bɛma mo.”—Mateo 21:2, 3.\nAsuafo no anhu sɛ Yesu asɛm no yɛ Bible nkɔmhyɛ. Nanso akyiri yi, wɔhuu sɛ Sakaria nkɔmhyɛ bi na aba mu. Sakaria nkɔmhyɛ no kaa sɛ ɔhene a Onyankopɔn ahyɛ ne ho bɔ no ‘bɛbrɛ ne ho ase, na watena afunumu so’ awura Yerusalem.—Sakaria 9:9.\nBere a asuafo no bɛduu Betfage na wɔresane mmoa no, nnipa a wɔwɔ hɔ no bisaa wɔn sɛ: “Moresane afunumu ba no ayɛ deɛn?” (Marko 11:5) Asuafo no ka kyerɛɛ wɔn sɛ wɔde rekɔma Yesu, enti nkurɔfo no penee so maa wɔde mmoa no kɔe. Wɔduu Yesu nkyɛn no, wɔde wɔn ntade nguguso guu mmoa no mmienu nyinaa so, nanso afurum ba no na Yesu tenaa ne so.\nYesu te aboa no so rekɔ Yerusalem nyinaa na nnipa repu bɛhwɛ no. Wɔn mu pii yii wɔn ntade nguguso sesɛɛ kwan mu, na ebinom nso twitwaa nnua mman guguu kwan mu. Afei wɔteateaam sɛ: “Yɛsrɛ wo, gye no! Nhyira ne deɛ ɔba Yehowa din mu! Nhyira ne yɛn agya Dawid ahennie a ɛreba no!” (Marko 11:8-10) Farisifo a na wɔwɔ hɔ no tee saa nsɛm no, wɔn bo fuu yie. Wɔka kyerɛɛ Yesu sɛ: “Ɔkyerɛkyerɛfoɔ, ka w’asuafoɔ no anim.” Yesu nso kaa sɛ: “Mese mo sɛ, sɛ yeinom mua wɔn ano a, aboɔ bɛteam.”—Luka 19:39, 40.\nYesu huu Yerusalem no, ɔhwɛɛ kuro no dinn, na ɔtee nisuo kaa sɛ: “Sɛ wo, anka nnɛ wonim deɛ ɛfa asomdwoeɛ ho a—nanso wɔde ahunta wo seesei.” Asoɔden a Yerusalemfo yɛe no, na wɔbɛnya so akatua. Yesu kaa ho asɛm sɛ: “W’atamfo de nnua a ano yɛ mfeamfeaa bɛtwa wo ho ahyia, na wɔaka wo ahyem ama wo ho ahiahia wo wɔ afã nyinaa, na wɔde wo ne wo mma a wɔwɔ wo mu bɛhwehwe fam, na wɔrennya ɛboɔ wɔ boɔ so wo mu.” (Luka 19:42-44) Ampa-ne-ampa ara, afe 70 mu no, wɔsɛee Yerusalem pasaa.\nBere a Yesu wuraa Yerusalem no, “kuro mũ no nyinaa mu yɛɛ gyegyeegye sɛ: ‘Hwan nie?’” Nnipakuw no kekaa sɛ: “Oyi ne odiyifoɔ Yesu a ɔfiri Nasaret a ɛwɔ Galilea no!” (Mateo 21:10, 11) Wɔn a bere bi wɔhuu sɛ Yesu anyane Lasaro no, wɔkekaa anwonwade no ho asɛm kyerɛɛ nkurɔfo. Afei deɛ Farisifo no huu sɛ wɔrebrɛ gu. Wɔkeka kyerɛɛ wɔn ho sɛ: “Wiase atu di n’akyi.”—Yohane 12:18, 19.\nYesu kɔ Yerusalem a, na ɔtaa kɔkyerɛkyerɛ wɔ asɔrefie hɔ, enti ɔsan kɔɔ hɔ bio. Ɔkɔe no, ɔsaa onifuraefo ne obubuafo bi yareɛ. Asɔfo mpanimfoɔ ne akyerɛwfo no huu nea ɔreyɛ no, na wɔtee sɛ mmarimaa no reteateam sɛ: “Gye no, yɛsrɛ wo, Dawid Ba!” Ɛhyɛɛ wɔn abufuo, enti wɔbisaa Yesu sɛ: “Wote deɛ yeinom reka yi?” Ɔyii wɔn ano sɛ: “Adɛn, monkenkanee sɛ ‘Nkɔkoaa ne wɔn a wɔnom nufoɔ anom na woasiesie ayeyie.’?”—Mateo 21:15, 16.\nYesu totoo n’ani hwɛɛ asɔrefie hɔ hyiae. Ná bere rekɔ, enti ɔne asomafo no fii hɔ. Wɔamma Nisan da a ɛtɔ so 10 anto wɔn wɔ hɔ. Wɔkɔdaa Betania saa Kwasida no.\nBere bɛn na Yesu kɔɔ Yerusalem sɛ Ɔhene? Dɛn so na ɔtenaa kɔe? Dɛn na nkurɔfo yɛe?\nYesu hwɛɛ Yerusalem kuro no, ɔtee nka sɛn? Kuro no ho nkɔm bɛn na ɔhyɛe?\nYesu kɔɔ asɔrefie hɔ no, dɛn na ɛsii?


“Yɛahu Mesia No”!—Nea Ɛyɛe a Yesu Maa Bible Nkɔmhyɛ Baa Mu\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Uruund Vietnamese Wayuunaiki Xhosa Yoruba Zulu\nWɔkyerɛw Hebri Kyerɛwnsɛm no nyinaa wiei no, bɛyɛ mfe ahanan na wɔwoo Yesu wɔ Betlehem maa Mesia ho nkɔmhyɛ a ɛwɔ Mika nhoma mu no baa mu. Ɛno akyi bɛyɛ mfe 30 no, Daniel nkɔmhyɛ a ɛfa Mesia ho no fã a edi kan no baa mu ma wɔbɔɔ Yesu asu afe 29 Y.B., na Onyankopɔn de honhom kronkron sraa no. Enti bere a na wɔahyɛ no dui no, saa bere no pɛpɛɛpɛ na Mesia no, Aseni a wɔatwɛn no akyɛ no, bae!\nYesu antwentwɛn ne nan ase koraa na ofii ne som adwuma ase, “na ɔpaee mu kaa Onyankopɔn ahenni ho asɛmpa.” (Luka 8:1) Ná wɔahyɛ nkɔm sɛ Yesu bɛyɛ ɔbarima a ne yam ye, odwo na odwen afoforo ho; ampa ara saa na Yesu yɛe. Sɛ wode ne nkyerɛkyerɛ bɔ bra a ɛyɛ yiye, na ɔkwan a ɔfaa so kyerɛkyerɛe no ma wuhu sɛ na odwen nnipa ho. Afei nso ɔsaa “ahoɔmmerɛw ahorow” de kyerɛe sɛ Onyankopɔn ka ne ho. (Mateo 4:23) Mpanyin ne mmofra nyinaa tu dii Yesu akyi, na ebinom kae sɛ: “Yɛahu Mesia no”!—Yohane 1:41.\nYesu hyɛɛ nkɔm sɛ ansa na n’Ahenni befi ase adi tumi no, akokoakoko, asasewosow ne amanehunu pii besisi wiase. Enti asɛm a ɔka kyerɛɛ yɛn nyinaa ne sɛ “monkɔ so nwɛn.”—Marko 13:37.\nNá bɔne nni Yesu ho, na wanyɛ Onyankopɔn so asoɔden da, nanso na nkurɔfo tan no, na ewiee ase no, wokum no. N’afɔrebɔ wu no ama yɛanya biribi a edi mu, na ɛbɛma yɛn nsa aka nea Adam ne Hawa ma efii yɛn nsa no bio; ɛno ne sɛ yɛbɛtena Paradise daa.\nYesu wui no, ne nnansa so na Onyankopɔn nyanee no sɛ honhom abɔde a ɔwɔ tumi, na ne wu ne ne wusɔre no nyinaa maa nkɔmhyɛ baa mu. Yesu sɔree no, oyii ne ho adi kyerɛɛ n’asuafo bɛboro 500. Ansa na Yesu rekɔ soro no, ɔde adwuma bi hyɛɛ n’asuafo no nsa sɛ wɔnkɔka n’Ahenni no ne ɔno ankasa ho asɛmpa nkyerɛ “aman nyinaa.” (Mateo 28:19) Ɛhe na wɔyɛɛ saa adwuma no kodui?\n—Nsɛm yi fi Mateo, Marko, Luka, Yohane, 1 Korintofo.


Ɛsɛ sɛ Migye Adannandi Di?\nSɛ adannandi (evolution) nkyerɛkyerɛ no yɛ nokware a, ɛnde anka mfaso biara nni so sɛ yɛbaa asase so. Nanso sɛ nea Bible ka fa adebɔ ho na ɛyɛ nokware a, ɛnde ɛnyɛ den koraa sɛ yebenya nsɛmmisa bi ho mmuae. Nsɛmmisa yi fa yɛn asetena ne yɛn daakye ho.\nWo deɛ hwɛ asɛm yi: Alex tikya aka denneennen sɛ adannandi yɛ nokwasɛm a nyansahufo ayɛ nhwehwɛmu agye atom. Nanso efi Alex nkwadaaberem besi nnɛ, nea onim ara ne sɛ Onyankopɔn wɔ hɔ na ɔno na ɔbɔɔ nneɛma nyinaa. Enti nea tikyani no kae no ama Alex adwene atu afra. Nanso ɔmpɛ sɛ nkurɔfo bɛka sɛ ne ti awu. Ɔkaa wɔ ne tirim sɛ, ‘Sɛ nyansahufo agye atom sɛ adannandi yɛ nokware a, me sɛɛ ne hena na magye ho akyinnye?’\nSɛ wone Alex a, anka wobɛka sɛ adannandi wɔ sukuu nhoma mu nti ɛsɛ sɛ ɔkwan biara so wugye di?\nNnipa pii gye di sɛ Onyankopɔn na ɛbɔɔ nneɛma; ebinom nso gye di sɛ nneɛma danedanee na ɛbae. Nanso wubisa wɔn mu biara nea ɛma wogye di a, na ayɛ asɛm.\nNnipa pii gye di sɛ Onyankopɔn na ɛbɔɔ ade efisɛ saa na wɔasua wɔ asɔre.\nNnipa pii gye adannandi di efisɛ saa na wɔasua wɔ sukuu.\nNSƐMMISA NSIA BI A YEBETUMI ASUSUW HO\nBible se: “Ofie biara obi na osi, na nea ɔyɛɛ nneɛma nyinaa ne Onyankopɔn.” (Hebrifo 3:4) Asɛm yi tɔ asom?\nSɛ yɛka sɛ ɛnyɛ obiara na ɛbɔɔ nneɛma nyinaa a, ɛte sɛ nea yɛreka sɛ ɛnyɛ obiara na esii dan yi\nNEA NKURƆFO KA: Biribi na ɛpaee prɛko pɛ maa nneɛma bae.\n1. Ɛnde ɛyɛɛ dɛn na ɛpaee?\n2. Sɛ obi ka sɛ nneɛma bae kɛkɛ, na ɔfoforo nso ka sɛ obi na ɛbɔɔ nneɛma nyinaa a, emu nea ɛwɔ he na ɛtɔ asom?\nNEA NKURƆFO KA: Nnipa fi mmoa mu na ɛbae.\n3. Sɛ nnipa fi mmoa te sɛ kontromfi mu a, ɛnde ɛbaa no sɛn na nyansa abɔ mmoa na nnipa deɛ yɛwɔ bi?\n4. Mmoa nketenkete mpo, wusua wɔn ho ade a, wuhu nneɛma pii a ɛyɛ nwonwa paa. Adɛn nti na ɛte saa?\nNEA NKURƆFO KA: Adannandi yɛ nokwasɛm.\n5. Wɔn a wɔreka saa no, wɔahwehwɛ asɛm no mu yiye deɛ?\n6. Wɔn a wogye adannandi di no mu dodow sɛn na ebetumi aka sɛ wɔn ara na ahwehwɛ mu ahu saa, na ɛnyɛ sɛ nhomanimfo gye di ntia?\n“Fa no sɛ wonam kwaem baabi, ɛnna wokopuee efie kamakama bi so. Wobɛka sɛ, ‘Wei deɛ gyama nnua a esisi ha yi ara bi na ebu tɔɔ hɔ danee fie yi’? Dabida! Ntease nnim sɛ wobɛka saa. Sɛ saa a, adɛn nti na ɛsɛ sɛ yɛka sɛ nneɛma nyinaa bae ara kwa?”—Julia.\n“Fa no sɛ obi ka kyerɛɛ wo sɛ bere bi ɔkɔɔ baabi a yetintim nhoma. Afei prɛko pɛ, nea ɔtee ara ne bum! Ɔnkɔhwɛ a ink a ɛwɔ hɔ nyinaa na abɔ apete dan no ho ma adane dictionary yi. Asɛm wei, wubegye adi?”—Gwen.\nADƐN NTI NA WUGYE DI SƐ ONYANKOPƆN WƆ HƆ?\nBible hyɛ yɛn nkuran sɛ yɛmfa yɛn “adwene” nyɛ adwuma. (Romafo 12:1) Ɛno nti, sɛ woka sɛ wugye Onyankopɔn di a, ɛsɛ sɛ wunya nnyinaso bi.\nƐNYƐ NSUSUWII ARA KƐKƐ (M’adwene kyerɛ me sɛ otumfoɔ bi wɔ hɔ)\nƐNYƐ NEA AFOFORO KA (Baabi a mete no obiara kɔ asɔre)\nƐNYƐ NEA WƆDE TETEE WO (Me mmofraase pɛɛ na m’awofo kyerɛkyerɛɛ me sɛ Onyankopɔn wɔ hɔ. Me nso mefaa no saa)\nSɛ wei nko ara na wo gyidi gyina so a, ɛnde na antwa yiye. Mmom ɛsɛ sɛ wunya adanse de gyina so.\n“Sɛ me tikya rekyerɛ nipadua no ho ade a, mihu paa sɛ Onyankopɔn wɔ hɔ. Nipadua no fa biara wɔ n’adwuma a ɛyɛ. Nneɛma pii na ɛkɔ so wɔ yɛn nipaduam a yenhu. Nokwasɛm ne sɛ, yɛse yɛreka nipadua no ho asɛm a adagyew bɛbɔ yɛn!”—Teresa.\n“Sɛ mihu adan atentenatenten, po so hyɛn, anaa kar a, mebisa me ho sɛ, ‘Hena na ɛyɛe?’ Sɛ yɛhwɛ kar sei a, wutumi hu sɛ nea ɔyɛe no nim nyansa paa. Kar ho nneɛma dɔɔso nanso ne nyinaa yɛ adwuma pɛpɛɛpɛ. Ɛno na ɛboa ma edi akɔneaba. Wo deɛ susuw ho hwɛ: Sɛ yehia obi ama no ayɛ kar a, ɛnde dɛn na yɛbɛka afa nnipa ho?”—Richard.\n“Bere biara a mesua science (nyansahu) no, mihu paa sɛ asɛm wɔ adannandi ho. . . . Ɛyɛ mmerɛw sɛ wubegye adi sɛ Ɔbɔadeɛ bi wɔ hɔ sen sɛ wubegye adi sɛ nneɛma nyinaa bae ara kwa.”—Anthony.\nSUSUW HO HWƐ\nNyansahufo de mfe pii ayɛ adannandi ho nhwehwemu, nanso wonnyaa asɛm baako a ɛtɔ asom a wɔn nyinaa gye tom. Sɛ nyansahufo a wɔkɔfaa wɔn asɛm bae mpo adwene nhyia wɔ ho a, ɛnde hena na obetumi ahyɛ wo sɛ gye di?\nFa no sɛ wo sukuuni bi ka kyerɛ wo sɛ: “Me deɛ minnye nni sɛ Onyankopɔn wɔ hɔ. Wo nso ɛ?” Ɛdɛn na wobɛka? Kyerɛw wɔ ha.\nHwɛ video a wɔato din Nea W’atipɛnfo Ka—Wugye Onyankopɔn Di? wɔ www.jw.org/tw. (Kɔ BIBLE NKYERƐKYERƐ > MMABUN)\nBible no ka “nna” asia a Onyankopɔn de bɔɔ ade ho asɛm. So ɛyɛ nna asia a emu biara yɛ nnɔnhwerew 24?


Sikasɛm: Ɔsom Bɛn na Wubetumi Anya Mu Awerɛhyem?\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikongo Kikuyu Kiluba Kinyarwanda Kirghiz Korean Latvian Lingala Lithuanian Luo Malagasy Norwegian Nzema Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Wayuunaiki Xhosa Yoruba Zulu\nSika—Ɛho Hia Ɔsom a Wowom no Sɛn?\nEstelle * yɛ ɔbaatan a ne mma dɔɔso, nanso na ɔde wɔn nyinaa kɔ asɔre daa. Ɔka sɛ: “Meka kyerɛɛ me sɔfo sɛ mepɛ sɛ mete Bible ase paa.” Nanso ɔsɔfo no ne no ansua Bible da, na akyiri yi Estelle gyaee asɔre koraa. Ɔtoaa n’asɛm no so sɛ: “Asɔre mpanyimfo no kyerɛw me krataa, na na nea wɔrepɛ aka ara ne sɛ, sɛ asɔre na meremma a, sika de, metumi de aba. Adwene a ɛbaa me tirim ne sɛ, ‘Mankɔ asɔre koraa a ɛnhaw wɔn; me sika ara na wɔpɛ.’”\nAngelina yɛ obi a ɔpɛ nyamesom paa, na ɔka sɛ: “Yɛkɔ asɔre a, wɔde kɛntɛn bɛfa yɛn anim mprɛnsa, na bere biara a wɔde bɛba no, ɛsɛ sɛ yɛde sika gu mu. Sika nko ara na wɔagye agye, agye ara. Ɛma mekae sɛ, ‘Minnye nni sɛ Onyankopɔn honhom wɔ wɔn so.’”\nAsɔre asɔre a ɛwɔ wo mpɔtam hɔ no, ɛyɛ a wɔfa akwan bi so gye nkurɔfo ho sika? Nea wɔyɛ no, ɛne Bible hyia anaa?\nYesu a ɔde Kristosom bae no kae sɛ: “Munyaa no kwa, momfa mma kwa.” (Mateo 10:8) Bible mu asɛm de, yɛmfa sika ntɔ, na obiara repɛ bi a, ɛsɛ sɛ otumi nya.\nTete Kristofo no, na wɔyɛ dɛn tuatua asafo no ho aka?\nObiara yii ntoboa “sɛnea wasusuw wɔ ne komam, ɛnyɛ amemenemfe anaa ɔhyɛ so, efisɛ Onyankopɔn dɔ nea ɔtew n’anim ma.” (2 Korintofo 9:7) Ɔsomafo Paulo kae sɛ: “Nea ɛbɛyɛ na yɛremfa adesoa kɛse nto mo mu biara so no, yɛyɛɛ adwuma anadwo ne awia na yɛatumi aka Onyankopɔn asɛmpa no akyerɛ mo.” (1 Tesalonikafo 2:9) Paulo som adwuma mu no, ɔyɛɛ ntamadan de hwɛɛ ne ho.—Asomafo Nnwuma 18:2, 3.\nAdan a Yehowa Adansefo taa hyia mu no, wɔfrɛ no Ahenni Asa, na ɛnyɛ adan akɛse biara. Wɔyɛ dɛn tuatua ho aka? Wɔmfa prɛte mfa obiara anim nnyigye sika, na wɔmfa envelope mma nkurɔfo sɛ wɔmfa sika nhyɛ mu. Mmom nea wɔyɛ ne sɛ, wɔde nnaka sisi Ahenni Asa so hɔ, enti sɛ obi ani sɔ ɔsom adwuma a ɛrekɔ so no a, otumi yi ntoboa gu mu a obiara nhu.\nƆkwan bɛn paa na ɛsɛ sɛ yɛfa so tuatua ɔsom ho aka?\nNhoma a ekura wo yi, nea ɛyɛe a wotintimii a abedu ha yi, ne nyinaa yɛ sika. Nanso wɔmmɔ nneɛma a nkurɔfo retɔn ho dawuru biara wom na wɔmfa nsrɛsrɛ sika nso. Nea enti a wɔyɛ nhoma yi ara ne sɛ wɔbɛma nkurɔfo ahu Bible mu nokware.\nEnti dɛn na wobɛka? Wohwɛ nhyehyɛe yi a, ɛne Yesu nsɛm a ɔkae ne nea tete Kristofo yɛe no hyia anaa?\n^ nky. 2 Wɔasesa edin no bi wɔ nsɛm a edidi so yi mu.


“Mommɔ Ɔhene no ne N’ahenni no Ho Dawuru!”\nKENKAN WƆ Afrikaans Albanian Amharic Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Douala Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nFIDA anɔpa, September 1922 no, na wim ayɛ hyew dedaw. Saa bere no, na nnipa 8,000 akyere so wɔ asa kɛse bi so. Nhyiam no guamtenani no de too gua sɛ, dwumadi a wɔadu so no ho hia paa. Ɔde kaa ho sɛ, sɛ obi pɛ a, obetumi apue afi asa no so, nanso wɔremma no kwan mma ɔnsan mma asa no so bio.\nWɔtoo nnwom wɔ nhyiam no fã a edi kan a na wɔato din “Ayeyi Som” no mu. Ɛno akyi no, Joseph F. Rutherford kogyinaa akasam no anim. Ná atiefo dodow no ara te hɔ a wɔawɛn wɔn aso retwɛn nea ɔbɛka. Ná atiefo no kakraa bi a ɔhyew no ama wɔn ho yeraw wɔn asɔre nenam asa no so. Ɔkasafo no srɛɛ wɔn denneennen sɛ wɔntena ase ntie ɔkasa no. Ná wɔabobɔw ntama kɛse bi kama de asɛn soro wɔ asa no so. Yemmisa sɛ, bere a ɔkasa no fii ase no, obi hui sɛ ntama a ɛte saa sɛn hɔ anaa?\nƆkasa a Onua Rutherford mae no asɛmti ne sɛ, “Ɔsoro ahenni no abɛn.” Onua Rutherford de bɛyɛ dɔnhwerew baako ne fã kyerɛkyerɛɛ sɛnea tete adiyifo no de akokoduru kaa Ahenni a na ɛreba no ho asɛm. Ɔrema ɔkasa no nyinaa, na ne nne a emu yɛ duru no regyigye asa no so. Bere a ɔde ɔkasa no reba awiei no, obisae sɛ, “So mugye di sɛ anuonyam Hene no afi ne nniso ase?” Atiefo no gyee so denneennen sɛ: “Yiw!”\nOnua Rutherford de nne a emu yɛ duru kae sɛ: “Ɛnde monsan nkɔka asɛmpa no, O mo a moyɛ ɔsorosoroni Nyankopɔn mma! . . . Monhwɛ, Ɔhene no redi hene! Mo na moyɛ n’adawurubɔfo. Enti mommɔ, mommɔ, mommɔ Ɔhene no ne n’Ahenni no ho dawuru.”\nSaa bere no, ntama a na wɔabobɔw sɛn soro no sansanee kama ma wohuu nkyerɛwee a ɛwɔ so no. Ná ɛka sɛ: “Mommɔ Ɔhene no ne Ahenni no Dawuru.”\nRay Bopp kae sɛ, “Atiefo no ani gyei kɛse.” Anna Gardner kae sɛ, atiefo no “bɔɔ wɔn nsam denneennen.” Fred Twarosh nso kae sɛ, “Atiefo no nyinaa sɔre gyinaa hɔ.” Na Evangelos Scouffas nso kae sɛ, “Ɛyɛɛ te sɛ nea tumi kɛse bi ama yɛn so afi yɛn nkongua so prɛko pɛ. Yɛn nyinaa sɔre gyinaa hɔ a na yɛn ani ataataa nusu.”\nNá atiefo a wɔwɔ nhyiam no ase pii reka Ahenni ho asɛmpa no dedaw. Nanso, asɛm a wɔtee saa da no ma wonyaa ahoɔden foforo a wɔde bɛka asɛmpa no. Ethel Bennecoff kae sɛ, bere a Bible Asuafo no fii nhyiam no ase kɔɔ fie no, na “nsi ne ahokeka ne ɔdɔ a ɛwɔ [wɔn] komam ayɛ kɛse sen kan no.” Saa bere no, na Odessa Tuck adi mfe 18. Bere a ofii nhyiam no ase kɔɔ fie no, na wasi ne bo sɛ obegye ɔfrɛ a ɛne sɛ, “Hena na ɔbɛkɔ?” no so. Onuawa no kae sɛ: “Ná minnim baabi a mɛkɔ, ɔkwan a mɛfa so akɔ, anaa nea merekɔyɛ. Nanso, ade baako a na minim ne sɛ, na mepɛ sɛ meyɛ sɛ Yesaia. Yesaia kae sɛ: ‘Mini, soma me.’” (Yes. 6:8) Ralph Leffler kae sɛ: “Ahenni no ho dawurubɔ a ɛnnɛ adu asase so nyinaa no, saa da titiriw no paa na efii ase ankasa.”\nƐnyɛ nwonwa sɛ saa nhyiam yi a wɔyɛe afe 1922 wɔ Cedar Point, Ohio no abɛyɛ abakɔsɛm mu ade titiriw wɔ Onyankopɔn som mu! George Gangas kae sɛ: “Saa nhyiam no ma minyaa ɔpɛ a emu yɛ den sɛ meremma nhyiam baako mpo mpa me ti so da.” Na ɔnkae sɛ ɔmaa nhyiam bi paa ne ti so da. Julia Wilcox kyerɛwee sɛ: “Bere biara a wɔbɛka Cedar Point nhyiam a yɛyɛe afe 1922 no ho asɛm wɔ yɛn nhoma bi mu no, ɛma m’ani gye boro so. Bere nyinaa mepɛ sɛ meka sɛ: ‘Yehowa, meda wo ase sɛ woma minyaa hokwan kɔɔ saa nhyiam no bi.’”\nƐda adi sɛ, ɛnnɛ, yɛn mu pii kae nhyiam bi a yɛkɔe. Ne titiriw no, yɛkae nneɛma bi a ɛsom bo a ɛkɔɔ so wɔ nhyiam no ase a ɛmaa anigye hyɛɛ yɛn koma ma. Ebia nea ɛkɔɔ so no ma yɛyɛɛ nsi, na yenyaa yɛn Nyankopɔn kɛse no ne ne Hene no ho dɔ a emu yɛ den. Sɛ yedwinnwen nneɛma a ɛte saa ho a, yɛn nso, ɛka yɛn koma ma yɛka sɛ, “Yehowa, meda wo ase sɛ woma minyaa hokwan kɔɔ saa nhyiam no bi.”\nAhyɛnsode a na Obiara Nnim Nea Ɛkyerɛ\nNá wɔakyerɛkyerɛw “ADV” asensɛn nhyiam no ase baabiara. Ná ebi sensɛn nnua so, adan ho, na na ebi mpo wɔ nhyiam no program so! Ná wɔn a wɔwɔ nhyiam no ase no pɛ paa sɛ wohu nea saa ahyɛnsode no gyina hɔ ma ankasa. *\n“Ná nkrataa mfitamfitaa a wɔde nkyerɛwde tuntum akyerɛkyerɛw ADV wɔ so no bi sensɛn dua biara ho, ne ɔpon biara ano. Yebisaa nea nkyerɛwde no kyerɛ, nanso na ɛte sɛ nea obiara nnim nea ɛkyerɛ. Anaasɛ wonim mpo a, na wɔmpɛ sɛ wɔbɛka akyerɛ yɛn.”—Edith Brenisen.\n^ nky. 14 Ɛde besi nnɛ, obiara nnim baabi a saa ahyɛnsode no bi wɔ. Yenni ɛho mfonini biara wɔ yɛn Nneɛma Akorae hɔ de besi nnɛ.\nNea Ɛkɔɔ So a Obiara Anhu—Mpaebɔ Bi a Yehowa Tiei\nArthur ne Nellie Claus kɔɔ nhyiam no ase ntɛm sɛnea ɛbɛyɛ a wobenya baabi pa atena. Arthur kae sɛ, “Ná mawɛn m’aso paa retie nea ɛrekɔ so no nyinaa.” Mpofirim ara na ne yam fii ase haw no. Ná onim sɛ sɛ opue a, wɔremma ɔnsan mma hɔ bio. Nanso, ɔde amemenemfe fii asa no so. Obi a ogye ahɔho bisaa Arthur sɛ: “Saa bere yi na worefi asa yi so?” Nanso, Arthur hui sɛ ɛsɛ sɛ opue.\nBere a Arthur san baa baabi a wɔreyɛ nhyiam no, ɔtee sɛ atiefo no rebɔ wɔn nsam denneennen wɔ asa no so. Arthur hwehwɛɛ baabi a obetumi agyina wɔ asa no akyi, sɛnea ɛbɛyɛ a ɔbɛte asɛm a wɔreka wɔ asa no so no. Onyaa baabi a ɔbɛfa aforo akɔ asa no atifi. Asa no tenten bɛyɛ anammɔn 16 (mita 4.8). Bere a oduu asa no atifi no, ohuu mpomma bi a wɔabuebue a hann fa hɔ kɔ asa no so.\nArthur huu anuanom bi wɔ asa no atifi hɔ a na wɔn ho yeraw wɔn. Ná wɔde wɔn ani afa mpomma no mu rehwɛ ɔkasafo no. Ná wɔama wɔn akwankyerɛ sɛ wontwitwa nhama bi mu wɔ bere koro mu mma ntama bi a wɔabobɔw nsansan. Nanso, na wohia sekan baako aka nea wɔwɔ no ho na ama wɔatumi atwitwa nhama no mu wɔ bere koro mu. Ná Arthur wɔ sekan a ano yɛ nnam hyɛ ne kotoku mu anaa? Ná ebi hyɛ ne kotoku mu, na ɛmaa anuanom no bo tɔɔ wɔn yam paa. Arthur ne anuanom no gyinagyinaa nhama no ho, na wɔtwɛnee sɛ wɔbɛte asɛm bi a na wɔadi kan aka akyerɛ wɔn no. Sɛ na wɔte sɛ Onua Rutherford aka “Mommɔ!” ne mprenu so pɛ a, na ɛsɛ sɛ wotwitwa nhama no mu.\nWɔn a na wɔwɔ asa no so saa bere no kae sɛ, ntama kɛse a wɔde kɔla mmiɛnsa akyerɛw so no sanee fɛfɛɛfɛ. Ná wɔayɛ Yesu mfonini ato mfinimfini.\nƐno akyi no, anuanom a na wɔwɔ asa no atifi no ka kyerɛɛ Arthur sɛ, antweri bi na wɔforo kɔɔ asa no atifi. Nanso, wɔforo wiei ara na woyii antweri no fii hɔ. Ná wɔrennya obiara mma ɔmfa sekan no bi mmrɛ wɔn. Enti wɔbɔɔ Yehowa mpae sɛ ɔmma obi a ɔwɔ sekan mmra asa no atifi hɔ. Saa anuanom no kae sɛ, wogye di sɛ Yehowa na ɔfaa anwonwakwan so tiee wɔn mpaebɔ.


Asomafo Nnwuma 10 | Intanɛt So Bible| Wiase Foforɔ Nkyerɛaseɛ\nAsomafo Nnwuma 10:1-48\nKornelio anisoadehu (1-8)\nPetro anisoadehu a ɛfa mmoa a wɔn ho ntew ho no (9-16)\nPetro kɔɔ Kornelio hɔ (17-33)\nPetro kaa asɛmpa no kyerɛɛ Amanaman mufo (34-43)\n“Onyankopɔn nyiyi nnipa mu” (34, 35)\nAmanaman mufo nyaa honhom kronkron, na wɔbɔɔ wɔn asu (44-48)\n10 Ná ɔbarima bi wɔ Kaesarea a ne din de Kornelio. Ná ɔyɛ ɔsraani panyin* wɔ nea wɔfrɛ no Italy asraafodɔm* no mu. 2 Ná ɔyɛ ɔbarima a ɔmfa ne som nni agoru, na na ɔne ne fifo nyinaa suro Onyankopɔn. Ɔyɛɛ nkurɔfo adɔe pii, na na ɔde nkotosrɛ kɔ Onyankopɔn anim daa. 3 Bɛyɛ dɔn a ɛto so akron*+ no, ohuu pefee wɔ anisoadehu mu sɛ Onyankopɔn bɔfo bi aba ne nkyɛn. Ɛnna ɔbɔfo no kae sɛ: “Kornelio!” 4 Kornelio hwɛɛ no dinn, na ehu kaa no ma obisae sɛ: “Me wura, ɛyɛ asɛm bɛn?” Na ɔbɔfo no ka kyerɛɛ no sɛ: “Wo mpaebɔ ne w’adɔe adu Onyankopɔn anim,+ na ɔkae ne nyinaa. 5 Enti soma mmarima ma wɔnkɔ Yopa, na wɔnkɔfrɛ Simon a wɔfrɛ no Petro no mmra. 6 Saa ɔbarima yi akɔsoɛ obi a ne din de Simon. Ne fi wɔ mpoano, na ɔyɛ mmoa nhoma ho adwuma.”* 7 Bere a ɔbɔfo a ɔne Kornelio kasae no kɔe ara pɛ, Kornelio hwɛɛ n’asomfo mu frɛɛ ne nkoa baanu ne ɔsraani bi a osuro Onyankopɔn, 8 na ɔkaa biribiara kyerɛɛ wɔn, na ɔsomaa wɔn kɔɔ Yopa. 9 Bere a ade kyee a wɔnam ɔkwan so rekɔ na wɔreyɛ adu kurow no mu no, Petro kɔɔ ɔdan no atifi kɔbɔɔ mpae. Saa bere no, na ɛbɛyɛ dɔn a ɛto so asia.* 10 Afei ɔkɔm dee no paa, na na ɔpɛ sɛ odidi. Bere a wogu so reyɛ aduan no, onyaa anisoadehu bi.+ 11 Ohui sɛ ɔsoro abue, na biribi* resian te sɛ ntama kɛse bi a wokurakura anoano anan no regyaagyaa mu aba asaase so. 12 Ná mmoa nyinaa bi wom: Mmoa a wɔn nan yɛ anan, awɔ ne nketew,* ne ewim nnomaa. 13 Ɛnna nne bi ka kyerɛɛ no sɛ: “Petro, sɔre, kum bi na di!” 14 Nanso Petro kae sɛ: “Daabi, Awurade, efisɛ minnii biribiara a ɛho agu fĩ na ɛho ntew biara da.”+ 15 Na nne no ka kyerɛɛ no ne mprenu so sɛ: “Nneɛma a Onyankopɔn atew ho no, nka sɛ ɛho agu fĩ.” 16 Ɛnne no bae ne mprɛnsa so, na ntɛm ara na wɔfaa ade* no kɔɔ soro. 17 Na Petro yɛɛ basaa, na na ɔnte anisoadehu no ase. Saa bere no, na mmarima a Kornelio somaa wɔn no abisabisa Simon fi kwan, enti na wɔabegyina ɔpon no ano.+ 18 Na wɔteɛɛm bisae sɛ ebia Simon a wɔfrɛ no Petro no abɛsoɛ hɔ anaa. 19 Bere a Petro gu so redwinnwen anisoadehu no ho no, honhom no+ kae sɛ: “Hwɛ! Mmarima baasa bi rehwehwɛ wo. 20 Enti sɔre, si fam na wo ne wɔn nkɔ, mma w’adwene mu nnyɛ wo naa koraa, efisɛ me na mesomaa wɔn.” 21 Ɛnna Petro sii fam kɔɔ mmarima no nkyɛn kɔkae sɛ: “Hwɛ! mene nea morehwehwɛ no no. Dɛn na ɛma mobaa ha?” 22 Wɔkae sɛ: “Ɔbɔfo kronkron bi de Onyankopɔn akwankyerɛ maa ɔsraani panyin Kornelio,+ ɔtreneeni a osuro Onyankopɔn na Yuda man nyinaa bɔ no din pa no, sɛ ɔnsoma mmɛfa wo mmra ne fi, na ontie nea wowɔ ka.” 23 Enti ɔde wɔn baa mu, na ɔsom wɔn hɔho. Ade kyee no, ɔsɔre ne wɔn kɔe. Na anuanom a wofi Yopa no bi ne no kɔe. 24 Da a edi hɔ no, oduu Kaesarea. Ná Kornelio nso afrɛfrɛ n’abusuafo ne ne nnamfo paa abehyia retwɛn wɔn. 25 Bere a Petro reyɛ adu hɔ no, Kornelio kohyiaa no, na obuu nkotodwe kotow no. 26 Nanso Petro maa no so kae sɛ: “Sɔre; me nso meyɛ onipa te sɛ wo ara.”+ 27 Bere a ɔne no rebɔ nkɔmmɔ no, owuraa fie hɔ, na ohui sɛ nnipa bebree ahyiam. 28 Na ɔka kyerɛɛ wɔn sɛ: “Mo ara munim paa sɛ mmara mma kwan sɛ Yudani ne ɔman foforo muni bɛbɔ anaasɛ ɔbɛbɛn no.+ Nanso Onyankopɔn akyerɛ me sɛ, ɛnsɛ sɛ meka kyerɛ onipa biara sɛ ne ho agu fĩ anaa ne ho ntew.+ 29 Ne saa nti, bere a wɔsoma bɛfrɛɛ me no, mampopo me ti koraa na mebae. Enti merebisa wo: Adɛn nti na wosoma bɛfrɛɛ me?” 30 Ɛnna Kornelio kae sɛ: “Nnanan ni, bɛyɛ saa bere yi ara, na merebɔ mpae wɔ dɔn a ɛto so akron* no mu wɔ me fi. Ɛnna ɔbarima bi a ɔhyɛ ataade hyɛnhyɛn begyinaa m’anim. 31 Na ɔkae sɛ: ‘Kornelio, Onyankopɔn atie wo mpaebɔ, na ɔkae w’adɔe. 32 Enti soma kɔ Yopa kɔfrɛ Simon a wɔfrɛ no Petro no. Saa ɔbarima yi akɔsoɛ obi a ne din de Simon. Ne fi wɔ mpoano, na ɔyɛ mmoa nhoma ho adwuma.’*+ 33 Enti ntɛm ara na mesoma baa wo nkyɛn, ɛnna wo nso woatie no aso pa mu aba ha yi. Enti seesei, yɛn nyinaa ahyiam Onyankopɔn anim sɛ yɛrebetie nea Yehowa* aka akyerɛ wo sɛ bɛka no nyinaa.” 34 Ɛnna Petro fii ase kasae. Ɔkae sɛ: “Afei na mahu paa sɛ Onyankopɔn nyiyi nnipa mu,+ 35 na mmom ɔman biara mu no, onipa a osuro no na ɔyɛ nea ɛteɛ no, ogye no tom.+ 36 Onyankopɔn de n’asɛm kɔmaa Israel mma, na ɔkaa asomdwoe+ a ɛnam Yesu Kristo so no ho asɛmpa kyerɛɛ wɔn. Asɛmpa no ne sɛ, Yesu ne nnipa nyinaa Awurade.+ 37 Munim nea wɔkaa ho asɛm wɔ Yudea nyinaa no, asɛm a efii ase wɔ Galilea+ bere a Yohane kaa asubɔ ho asɛm wiei no. 38 Asɛm no fa Yesu a ofi Nasaret no ho. Ɛne sɛ, Onyankopɔn de honhom kronkron+ ne tumi sraa no, na okyinkyin asaase no so yɛɛ papa, na ɔsaa wɔn a Ɔbonsam ahyɛ wɔn so nyinaa yare,+ efisɛ na Onyankopɔn ka ne ho.+ 39 Na nneɛma a ɔyɛe wɔ Yudafo nkurow mu ne Yerusalem nyinaa, yedi ho adanse; nanso wɔbɔɔ no asɛndua mu kum no. 40 Oyi na da a ɛto so abiɛsa no,+ Onyankopɔn nyan no, na ɔma oyii ne ho adi kyerɛɛ nnipa. 41 Ɛnyɛ nnipa nyinaa na oyii ne ho adi kyerɛɛ wɔn, na mmom oyii ne ho adi kyerɛɛ adansefo a Onyankopɔn adi kan ayi wɔn, kyerɛ sɛ, yɛn a yɛne no didi nomee wɔ ne wusɔre akyi no.+ 42 Afei nso, ɔhyɛɛ yɛn sɛ yɛmmɔ dawuru, na yenni adanse frenkyemm+ nkyerɛ ɔman no sɛ, oyi na Onyankopɔn ahyɛ sɛ ommu ateasefo ne awufo atɛn.+ 43 Ɔno na adiyifo no nyinaa di ne ho adanse+ sɛ, obiara a ogye no di no, ɔnam ne din so benya bɔnefakyɛ.”+ 44 Bere a Petro gu so reka nsɛm yi no, honhom kronkron baa wɔn a wɔretie asɛm no nyinaa so.+ 45 Na gyidifo* a wɔatwa wɔn twetia* a wɔne Petro bae no ho dwiriw wɔn, efisɛ wohwiee honhom kronkron dom akyɛde a wɔde ma kwa no guu amanaman mufo nso so. 46 Na wɔtee sɛ wɔreka kasa horow,* na wɔreyi Onyankopɔn ayɛ.+ Ɛnna Petro kae sɛ: 47 “Eyinom anya honhom kronkron sɛ yɛn ara, enti hena na obetumi asiw wɔn kwan sɛ yɛmmfa nsu mmmɔ wɔn asu?”+ 48 Ɛnna ɔkae sɛ wɔmmɔ wɔn asu wɔ Yesu Kristo din mu.+ Afei wɔsrɛɛ no sɛ onni nna kakra wɔ hɔ.\n^ Anaa “ɔha so panyin.” Kyerɛ sɛ, asraafo 100 hyɛ n’ase.\n^ Ɛyɛ Romafo asraafodɔm a wɔn dodow yɛ 600.\n^ Anaa “ɔhyɛ mmoa nhoma aduru.”\n^ Nt., “dadesɛn bi.”\n^ Nt., “dadesɛn.”\n^ Anaa “anokwafo.”\nAsomafo Nnwuma 10


箴言 2 CCB – Mmɛbusɛm 2 ASCB | Biblica\n箴言 2 CCB – Mmɛbusɛm 2 ASCB\nNyansa Ho Mfasoɔ Wɔ Abrabɔ Mu\n1Me ba, sɛ wotie me nsɛm,\nna woma me nkyerɛkyerɛ tena wo mu a,\n2sɛ wowɛn wʼaso ma nyansa\nna wode wʼakoma ma nteaseɛ,\n3na woma wo nne so frɛ nhunumu\nna wosu frɛ nteaseɛ,\n4na sɛ wohwehwɛ no te sɛ deɛ wohwehwɛ dwetɛ\nna wo hwehwɛ no sɛdeɛ worepɛ ademudeɛ a ahinta a,\n5ɛno na wobɛte Awurade suro ase\nna woahunu Onyankopɔn ho nimdeɛ.\n6Awurade ma nimdeɛ,\nna nʼanom na nyansa ne nteaseɛ firi ba.\n7Ɔkora nkonimdie ma wɔn a wɔteneɛ,\nɔyɛ kyɛm ma wɔn a wɔn akwan yɛ pɛ,\n8ɔwɛn deɛ ɔtene akwan,\nna ɔbɔ wɔn a wɔdi no nokorɛ no akwan ho ban.\n9Ɛno na wobɛte deɛ ɛyɛ ne deɛ ɛyɛ pɛ\nne deɛ ɛfata, ɛkwan biara a ɛyɛ ase.\n10Afei nyansa bɛwura wʼakoma mu,\nna nimdeɛ ayɛ ahomeka ama wo kra.\n11Adwene bɛbɔ wo ho ban\nna nteaseɛ ahwɛ wo so.\n12Nyansa bɛyi wo afiri amumuyɛfoɔ akwan mu,\nɛbɛyi wo afiri nnipa a wɔn nsɛm yɛ basabasa nsam,\n13na wɔmane firi akwan pa so\nkɔnante esum akwan so,\n14wɔn a wɔn ani gye bɔneyɛ ho,\nna wɔdi ahurisie wɔ bɔne mu basabasayɛ ho,\n15wɔn a wɔn akwan yɛ kɔntɔnkye\nna wɔyɛ abonsamfoɔ wɔ wɔn akwan mu.\n16Nimdeɛ bɛgye wo afiri ɔbaa waresɛefoɔ no nsam,\nafiri ɔbaa warefoɔ sansani a ɔka nnaadaasɛm ho,\n17deɛ wagyaa ne mmabaawaberɛ mu kunu\nna wapo apam a ɔyɛɛ wɔ Onyankopɔn anim no.\n18Ne fie yɛ ɛkwan a ɛkɔ owuo mu\nna nʼakwan kɔ awufoɔ honhom nkyɛn.\n19Obiara a ɔkɔ ne nkyɛn no nsane mma\nanaasɛ ɔrensi nkwa akwan so.\n20Enti wobɛdi nnipa pa anammɔn akyi\nna woanante ateneneefoɔ akwan so.\n21Ɛfiri sɛ wɔn a wɔtene bɛtena asase no so,\nna wɔn a asɛm nni wɔn ho no na wɔbɛka hɔ;\n22na wɔbɛtwa amumuyɛfoɔ afiri asase no so,\nna wɔatɔre atorofoɔ ase.\nASCB : Mmɛbusɛm 2


Ɔde Kɔmaa Filipifo 3:1-21\nƐnsɛ sɛ yɛde yɛn ho to ɔhonam so (1-11)\nKristo nti mibu nneɛma nyinaa sɛ adehunu (7-9)\nMereyere me ho adu botae no ho (12-21)\nYɛyɛ ɔman mma wɔ soro (20)\n3 Afei me nuanom, monkɔ so nni ahurusi wɔ Awurade mu.+ Sɛ mekyerɛw ade koro no ara ho asɛm brɛ mo a, ɛnhaw me; ɛyɛ ahobammɔ mmom ma mo. 2 Monhwɛ mo ho yiye wɔ nkraman no ho; monhwɛ mo ho yiye wɔ wɔn a wodi nkurɔfo aboro no ho; monhwɛ mo ho yiye wɔ wɔn a wɔagye twetiatwa agyinam* no ho.+ 3 Efisɛ yɛn na wɔatwa yɛn twetia ankasa,+ na yɛnam Onyankopɔn honhom so reyɛ ɔsom adwuma; yɛhoahoa yɛn ho wɔ Kristo Yesu mu,+ nanso yɛmfa yɛn ho nto ɔhonam so. 4 Na sɛ yɛreka obi a ɔwɔ biribi a ɔde bɛhoahoa ne ho* ɔhonam mu a, anka ɛyɛ me. Sɛ onipa foforo biara te nka sɛ ɔwɔ biribi a ɔde bɛhoahoa ne ho ɔhonam mu a, mewɔ nea ɛkyɛn saa. 5 Wotwaa me twetia da a ɛto so awotwe,+ meyɛ Israelni a mifi Benyamin abusuakuw mu, meyɛ Hebrini a Hebrifo na wɔwoo me;+ ɛba mmara so di a, meyɛ Farisini;+ 6 yɛreka mmɔdenbɔ* a, meyeree me ho tan asafo no ani;+ yɛreka trenee a egyina mmara so a, na meyɛ obi a asɛm biara nni me ho. 7 Nanso nneɛma a na mfaso wɔ so ma me no, Kristo nti mabu no sɛ ɛso nni mfaso.*+ 8 Asɛm no ara ne sɛ, m’Awurade Kristo Yesu ho nimdeɛ a ɛkyɛn so nti, mibu nneɛma nyinaa sɛ adehunu. Ɔno nti na mibu nneɛma nyinaa sɛ adehunu ne nwura dodow* na matumi anya Kristo, 9 na wɔahu me sɛ me ne no ayɛ baako, nanso ɛnyɛ m’ankasa trenee a egyina Mmara no so nti, na mmom trenee a ɛnam Kristo+ mu gyidi+ so, kyerɛ sɛ, Onyankopɔn trenee a egyina gyidi so.+ 10 Nea mepɛ ara ne sɛ mehu no, na mahu tumi a wɔde nyan no+ no, na manya n’amanehunu mu kyɛfa+ awu ne wu no bi,+ 11 na mahwɛ sɛ ebia metumi anya owusɔre a edi kan+ no mu kyɛfa anaa. 12 Ɛnyɛ sɛ me nsa anya aka botae no anaa mawie pɛyɛ, na mmom atirimpɔw a enti Kristo Yesu apaw me*+ no, merebɔ mmɔden+ ahwɛ sɛ medu ho anaa. 13 Anuanom, mimmu no sɛ me nsa anya aka, na mmom nea meyɛ ne sɛ, mema me werɛ fi nneɛma a ɛwɔ akyi no,+ na meyere me ho du nneɛma a ɛwɔ m’anim no ho.+ 14 Mebɔ mmɔden sɛ medu botae no ho. Botae no ne ɔsoro frɛ+ no, na ɛno ne abasobɔde*+ a Onyankopɔn de bɛma wɔn a ɔnam Kristo Yesu so afrɛ wɔn no. 15 Enti momma yɛn a yɛn ho akokwaw+ no nnya saa adwene yi, na sɛ mukura adwene foforo biara a, Onyankopɔn bɛkyerɛ mo adwene a ɛfata. 16 Asɛm no ara ne sɛ, baabi a yɛanya nkɔso akodu no, momma yɛnkɔ so nnantew saa kwan yi so pɛpɛɛpɛ. 17 Anuanom, mo nyinaa munsuasua me,+ na monhwɛ wɔn a wɔnantew sɛnea yɛayɛ ho nhwɛso akyerɛ mo no nso. 18 Nea ɛte ne sɛ, nnipa bebree wɔ hɔ a na metaa bɔ wɔn din, nanso afei de mebɔ wɔn din a na adan nisu, efisɛ wɔabɛyɛ Kristo asɛndua* no ho atamfo. 19 Wɔn awiei yɛ ɔsɛe, na wɔn nyame ne wɔn yafunu; aniwu mmom na ɛyɛ wɔn anuonyam, na wɔde wɔn adwene asi asaase so nneɛma+ so. 20 Nanso yɛn de, yɛyɛ ɔman mma+ wɔ soro,+ na yɛretwɛn denneennen sɛ ogyefo, Awurade Yesu Kristo, befi hɔ aba;+ 21 ɔno na ɔbɛma yɛn nipadua a ɛyɛ mmerɛw no ayɛ sɛ ne nipadua a ɛwɔ anuonyam+ no. Ne tumi kɛse a ɛma ɔka nneɛma nyinaa hyɛ n’ase+ no, ɛno na ɔde bɛyɛ saa.\n^ Anaa “wɔn a wotwitwa ɔhonam.”\n^ Nt., “ɔde ne ho bɛto so.”\n^ Anaa “nnamyɛ.”\n^ Ebetumi nso akyerɛ, “matow ne nyinaa agu.”\n^ Nt., “Yesu nsa aka me.”